title: UNIS Flyers wint ek fan Laco Eaters

maintext:
De iishockeyers fan UNIS Flyers ha de meunsterskoare fan sneontejûn (9-1 tsjin de Amsterdam Tigers) in goed ferfolch jûn. Yn de útwedstriid yn de BeNe-league tsjin de Laco Eaters út Geleen waard it 4-0 (0-1, 0-0, 0-3) foar de Feansters. Foaral in de tredde perioade wiene de Flyers folle better as de tsjinstanner.
De thúsploech koe yn de earste perioade lang bybliuwe. It waard nei tsien minuten 1-0 foar de Flyers fan trainer Mike Nason troch in goal fan Pippo Limnell. Dat wie ek de einstân fan de earste perioade. De twadde perioade wie fan beide kanten net goed. Beide ploegen hiene te krijen mei in soad straffen. De ferskate powerplay situaasjes smiten allinnich gjin goal op.
Yn de tredde perioade makken de UNIS Flyers it ferskil. Earst wie it Adam Bezak dy't de 2-0 makke. Net folle letter stie it ek al 3-0, troch in goal ûnder in powerplay fan opnij Pippo Limnell. Bezak woe net efterbliuwe, en de Slowaak makke der mei syn twadde rap 4-0 fan.
Takom wike snein spylje de Flyers yn it Belgyske Herentals tsjin HYC.


title: Leararetekoart: "Jierkontrakt, en de hier wurdt betelle"

maintext:
Ofstudearre Pabo-studinten út Fryslân, Grinslân, Drinte en de Noardeastpolder kinne fia in recruitmentburo sa oan de slach yn it ûnderwiis yn de Rânestêd. It buro biedt harren minimaal in jierkontrakt en de helte fan de hier wurdt troch it buro betelle. Op dizze wize wol it buro it leararetekoart yn de Rânestêd oplosse.
Foar 2020 wurdt in tekoart fan fjouwerhûndert masters en juffen ferwachte. Der is neffens it bedriuw te min talint yn de Rânestêd, wylst de hege hierprizen dêr in drompel opsmite. Mei dizze bysûndere maatregels wol it buro dêr wat oan dwaan.

fasttext_language: fy


title: Wurkpleats Dirty to Be yn Drachten mei gewoan iepen

maintext:
De wurkpleats fan de feriening Dirty to Be yn Drachten mei foarearst gewoan iepene wurde. De Ried fan Steat fynt beswieren tsjin it brûken fan de loads fan de gemeente Smellingerlân net goed genôch ûnderboud. De gemeente drige mei in twangsom fan op syn meast 30.000 euro, omdat de wurkpleats oan De Gaffel brûkt wurde soe as kluphûs fan de motorklup Dirty to Be.
Pilske drinke
By in kontrôle soene de klupleden soks ek tajûn ha. Fan de gemeente mei der yn de loads allinnich noch oan de motors wurke wurde. Ek mei der noch in pilske dronken wurde, mar it is net de bedoeling dat der ek noch allegear oaren delkomme. De gemeente woe dêrom dat de bar en de stamtafel fuorthelle wurde soene.
De Ried fan Steat giet dêr net yn mei. Der is wol ôfsprutsen dat de gemeente kontrolearje sil. Oer in pear moannen folget noch in boaiemproseduere.


title: Farwei De Lemmer-Delfsyl feiliger meitsje

maintext:
Wat is der nedich om de farrûte De Lemmer-Delfsyl feiliger te meitsjen? Rykswettersteat hat dat ûndersocht en de konklúzje is ûnder oare dat de brêgen op de rûte oanpakt wurde moatte. Boppedat moat de ynformaasjefoarsjenning ferbetterje en moat der in gedrachsferoaring plakfine by skippers fan de beropsfeart en de rekreaasjefeart. It ûndersyk waard tongersdei presintearre. De trije oandachtspunten binne dúdlik, mar hoe't se útfierd wurde moatte, bliuwt dreech.
Fan 2006 oant en mei 2015 wiene op de farrûte De Lemmer-Delfsyl 146 ynsidinten. Dat is fierstente folle, seit Rykswettersteat. It Prinses Margrietkanaal moat stikken feiliger wurde en dêr set Rykswettersteat mei oare belanghawwers de kommende tiid hurd op yn. De brûkers sille noch mear as no oansprutsen wurde op harren gedrach.
Op de hiele farwei tusken Delfsyl en De Lemmer binne hieltyd faker oanfarringen. Dêrby komt noch, dat de farwei allinnich mar drokker wurdt mei frachtfeart en de skippen wurde hieltyd grutter.


title: Fryske bussen ride net fanwegen staking bussjauffeurs

maintext:
Fryske bussjauffeurs fan Arriva lizze tongersdei it wurk del fanwegen de hege wurkdruk. Yn Fryslân ride der tongersdei gjin bussen, útsein op de eilannen. De fakbûnen hienen de wurkjouwers earder in ultimatum steld, mar de ferfierbedriuwen kamen net mei konkrete foarstellen om de wurkdruk te ferleegjen. It resultaat is in lanlike staking. Fakbûnen CNV en FNV ferwachtsje dat der yn Fryslân sa'n tachtich oant njoggentich prosint fan de sjauffeurs stake sil.
Oerlêst
Op ferskate plakken yn ús provinsje komme sjauffeurs en fakminsken by inoar om de stakingsformulieren yn te foljen. De grutste plakken dêr't staakt wurdt, binne Ljouwert, Drachten, It Hearrenfean en Snits. Foar reizgers betsjut de staking in soad oerlêst.
De staking is in aksje foar in goeie CAO. It giet neffens fakbûn CNV net om hegere leanen, mar om mear tiid foar skoft en service oan reizgers. Wichtich is ek dat der jild komt foar oplieding en mear perspektyf foar útstjoerkrêften.
Ov staking Leeuwarden , alle bussen staan binnen , volle bak met stakers #ovstaking #cnvvakmensen pic.twitter.com/W7tTcOYXcS — Roderik Mol (@Roderikmol) January 4, 2018


title: Kuorballers SCO ferlieze yn Wageningen

maintext:
De kuorballers fan SCO ha sneintemiddei ferlern op besite by Wageningen. It waard 25-17 foar de thúsklup.
It ferskil yn de haadklasse wie foar de wedstriid mar twa puntsjes. Wageningen wie snein lykwols dúdlik te sterk. It begjin fan de wedstriid gie noch lykop, mar foar it skoft rûn Wageningen út. Healweis de wedstriid wie it 15-10. Yn de twadde helte waard it ferskil noait lytser as fjouwer punten.
Takom wike spilet SCO thús tsjin de Grinzer hikkesluter Nic.


title: Keunstner Feiko Beckers eksposearret yn Fries Museum

maintext:
Fan nije wike ôf is der in tentoanstelling mei wurk fan keunstner Feiko Beckers yn it Fries Museum yn Ljouwert. Hy is oer de grins folle bekender as yn eigen provinsje. Hy komt út Wytmarsum, hat yn Grins en Amsterdam oan de keunstakademy studearre en wennet no yn Brussel. Syn wurk is bekend yn binnen- en bûtenlân, mar hy is no yn Fryslân foar syn earste museäle solotentoanstelling.
Feiko Beckers makket filosofyske fideokeunst op in grappige manier. Hy besiket oplossingen te finen foar gewoane problemen en sosjale ûngemakken. Yn Fryslân hat Beckers allinnich noch mar by Kunsthuis Syb yn Beetstersweach eksposearre. Syn wurk hat wol te sjen west yn filmmuseum Eye yn Amsterdam en Cultuurhuis De Brakke Grond yn Amsterdam. Hy is nominearre foar de Volkskrant Beeldende Kunst-prijs 2018.
Op sneon 3 maart en sneon 7 april is Feiko Beckers live oanwêzich yn it Fries Museum om workshops te jaan oer syn keunst. Syn tentoanstelling duorret oant 29 april 2018.


title: Stikkene kachel; learlingen Beyers Naudé nei hûs

maintext:
In pear hûndert learlingen fan it kristlik gymnasium Beyers Naudé yn Ljouwert binne moandeitemoarn nei hûs stjoerd fanwege in steuring mei de ferwaarming. De monteur is al te plak, mar it kin noch oeren duorje foardat de kachels wer baarne. Mei elkoar duorret it te lang foardat it gebou foldwaande opwaarme is en dus is it te kâld foar de learlingen.
It giet om it âlde part fan de skoalle, yn de nije lokalen is de ferwaarming wol yn oarder. Foar learlingen dy't net nei hûs kinne, is opfang op skoalle mooglik. Oer de oarsaak fan de steuring kin in meiwurker fan skoalle noch neat sizze.


title: Grou fiert yn 2018 neilittenskip fan bruorren Halbertsma

maintext:
Yn Grou begjint snein it Halbertsmajier: in jier fol aktiviteiten yn it ramt fan de bruorren Halbertsma en de kultuer. Mei as hichtepunt it muzikale lokaasjeteäterstik 'Gabe Skroar'.
Wa wie Joast Halbertsma?
'Mister Fryslân' wurdt Joast Hiddes Halbertsma (1789-1869) ek wol neamd. De Grouster dûmny hat in soad foar it Frysk betsjut. Mei syn bruorren Eeltsje en Tsjalling skreau er yn 1822 de 'Lapekoer fan Gabe Skroar'. Dat makke letter de kearn út fan it folksboek 'Rimen en Teltsjes' út 1871, in grutte samling koarte ferhalen en gedichten. It is it fûnemint fan de Fryske literatuer, mei it personaazje Gabe Skroar as ikoan.
Joast Halbertsma die dêrneist ûndersyk nei alles wat mei de Fryske identiteit te krijen hie en begûn as earste mei it meitsjen fan in wittenskiplik Frysk wurdboek. Hy sammele Fryske saken, wat de lettere basis wurde soe fan it Fries Museum.
Iepenloftspul
Yn it iepenloftspul is Gabe Skroar in man dy't de bruorren Halbertsma by elkoar hâlde moat. Der wienen fjouwer bruorren: Joast, Tsjalling, Binnert en Eeltsje. Akteur Freark Smink spilet Gabe Skroar. De akteurs en koarleden spylje op en om it wetter hinne.
En foar minsken dy't by Grou oan it eardere Halbertsma houtfabryk tinke: de iennige net skriuwende broer, Binnert Halbertsma, wie keapman. Syn soan Hidde Binnert wie de oprjochter fan de bekende Halbertsma Houtfabriek.
Yn it Halbertsmajier binne ek ferskate lêzingen, in boek en in útstalling.
Yn Fryslân Hjoed fertelle Eddy van der Noord, organisaasje fan it Halbertsmajier en Theo Smedes, regisseur en akteur oer it stik en en it Halbertsmajier.


title: Ljochtkeunstprojekt Daan Roosegaarde te sjen yn Ljouwert

maintext:
It projekt Waterlicht fan keunstner Daan Roosegaarde is yn febrewaris yn Ljouwert te sjen op it Saailân. It ljochtkeunstprojekt wie earder te sjen yn Madrid, Parys en Amsterdam en luts tsientûzenen besikers.
It is in beweegjend keunstprojekt en makket ûnderdiel út fan meardere keunstwurken en -aktiviteiten dy't mei wetter te krijen ha. Dy projekten wurde spesjaal opfierd yn it Kulturele Haadstêdjier 2018. It is te sjen op 1, 2 en 3 febrewaris.


title: Sven Kramer giet troch nei Winterspelen yn Súd-Koreä

maintext:
Sven Kramer (31) giet nei de Winterspelen yn febrewaris noch op syn minst twa jier troch mei reedriden. Syn kontrakt mei it team LottoNL-Jumbo is ferlinge oant en mei 2020. Nei syn aktive reedrydkarriêre sil Kramer ek belutsen bliuwe by de ploech fan coach Jac Orie.
It âlde kontrakt fan Kramer rint dit jier nei de Spelen yn Súd-Koreä ôf. Kramer seit dat er bliid is mei it nije kontrakt en de wurdearring dy't dêrút bliken docht. Hy is fan doel om by de kommende Olympyske Spelen syn earelist fierder út te wreidzjen. Dêrnjonken fynt er it moai dat it team LottoNL-Jumbo ek syn ekspertize brûke kin nei syn aktive karriêre.
Kramer rydt al sûnt it seizoen 2014-2015 foar LottoNL-Jumbo. Under lieding fan Orie helle er trije wrâldtitels allround, trije Europeeske titels allround en seis kear goud op de WK ôfstannen. Kramer seit dat er in soad betrouwen hat yn de oanpak fan Orie en dat der foar himsels noch wol romte is foar ferbettering.
Orie wie ek optein oer de kontraktferlinging fan Kramer. "Sven is niet alleen een uitzonderlijke goede schaatser, maar hij heeft ook een voorbeeldfunctie binnen en buiten de ploeg. Hij stelt zich altijd zeer professioneel op en heeft oog voor het teambelang.''


title: Rotterdammer oanhâlden foar brânstichting supermerk Ljouwert

maintext:
De plysje hat in 26-jierrige man út Rotterdam oanhâlden foar brânstichting by in supermerk oan de Grinzerstrjitwei yn Ljouwert, yn maart ferline jier. Dat meldt it programma Opsporing Verzocht. Dat programma hie ferline wike omtinken foar de saak. Der waarden ek kamerabylden toand. De plysje hat tsien tips binnenkrigen nei oanlieding fan de útstjoering.
De brânstichting wie yn in opslachromte tusken supermerk Ali en Sineesk restaurant Jasmine Garden. De opslach is onderdiel fan de winkel. Bewakingskamera's filmen twa manlju. Ien fan harren is no oanhâlden.


title: Nije piano pronket fan sneon ôf op Ljouwerter stasjon

maintext:
Ljouwert krijt in nije stasjonspiano. Dy wurdt kommende sneon foar it earst yn gebrûk naam by de iepening fan Ljouwert-Fryslân 2018. Iris Kroes hat de eare de nije piano te ûntbleatsjen. Dêrnei wurdt op it stasjon in Stasjonspiano Challenge organisearre. Leafhawwers kinne de piano bespylje en in opname hjirfan uploade fia Instagram of Facebook mei de hashtag #stationspianoLF2018. De trije ynstjoeringen mei de measte 'likes' meie mooglik meidwaan oan it festival Welcome to the Village.
De NS sil kommend wykein ekstra en langere treinen ride litte yn ferbân mei it iepeningswykein fan Kulturele Haadstêd. De treinen binne fersierd yn in spesjale LF2018 hússtyl.


title: Mathieu van der Poel wint NK fjildriden yn Surhústerfean

maintext:
Mathieu van der Poel hat sneintemiddei opnij in nasjonale titel wûn by it fjildriden yn Surhústerfean. De 22-jierrige fjildrider wie fierstente sterk foar de konkurrinsje. Van der Poel ried sawat de hiele wedstriid allinne oan kop. Lars van der Haar einige op ien minút en tsien sekonden efterstân as twadde. It brûns hie nei David van der Poel, de âldere broer van de winner.
Ek yn 2015, 2016 en 2017 wie Van der Poel de bêste op it NK. It Nederlânsk kampioenskip waard dit jier foar it earst yn Fryslân hâlden. Sneon gie de Nederlânske titel by de froulju nei Lucinda Brand.


title: Karnavalsferiening nimt Snitsers yn maling mei 'fontein'

maintext:
Der wie in soad krityk op de lokaasje en it ûntwerp fan de fontein dy't by de Wetterpoarte yn Snits stean komme soe. Om de Snitsers der alfêst in bytsje oan wenne te litten, hie in oantal minsken in prototype fan de fontein op it wetter pleatst. Gelokkich foar in soad Snitsers die bliken dat it om in grap fan de lokale karnavalsferiening gie.
"Dit is echt in stunt fan de karnavalsferiening", seit ien fan de betinkers fan de grap. "It is ek as in serieus prototype nei bûten brocht, want wannear'tst in stunt betinkst, is it wol de bedoeling om dêr safolle mooglik publisiteit mei te lûken." Hoelang't it prototype, in houten boerd mei de foto fan de karnavalsprins, yn it wetter stean bliuwt, is net bekend.


title: Jeroen Piek hâldt direkt op mei bobslydzjen

maintext:
Jeroen Piek fan It Hearrenfean hâldt fuortendaliks op mei bobslydzjen. De Feanster is woansdei by in training blessearre rekke. Der sit wierskynlik in skuorke yn syn boppeskonk. Dat sil de kommende wike ûndersocht wurde. It wie sowieso noch net wis oft Piek nei dit bobslydseizoen trochgean soe mei de sport, mar no hat er de knoop foar de ein fan it seizoen al trochhakke.
"Ik had mijn carriere graag afgesloten in de slee, maar het mag helaas niet zo zijn. Ik heb gelukkig genoeg mooie prestaties en verhalen om op terug te kijken. Het is mooi geweest", fertelt Piek fanút Dútslân. Hy siet twa perioades yn de bobslide, fan 2010 oant en mei 2014 en it ôfrûne seizoen. Mei de Nederlânske fjouwermansbob koe Piek him net pleatse foar de Olympyske Spelen.
Piek docht snein al net mear mei oan de wrâldbekerwedstriid yn Königssee. Dennis Veenker fan Damwâld nimt syn plak yn.


title: Grinslân...no mei Fryske selfiespot

maintext:
It wie foar guon Grinzers miskien in wat nuver gesicht. Pontifikaal foar harren eigen Martiniplaza stiene moandei ynienen de grutte letters Fryslân, mei in pompeblêd. De letters binne bedoeld as 'selfiespot', en steane foar de Grinzer plaza as promoasjestunt fan de provinsje Fryslân. Takom woansdei is dêr nammentlik in grutte nijjiersborrel, organisearre troch de trije noardlike provinsjes.
De letters steane op in grutte truck, en binne net te missen. Neffens RTV Noord sille de grutte Fryske letters guon Grinslanners wol in 'toarn yn it each' wêze.


title: Anouk op Oerrock, festival yn twa oeren útferkocht

maintext:
Anouk is dit jier de haadact op it Oerrock-festival. It festival yn Oerterp fynt dit jier plak op 10, 11 en 12 maaie. De organisaasje is jierren dwaande west mei de komst fan Anouk en is bliid dat it no slagge is. De sjongeres út Den Haag sil op de earste jûn optrede. Di-rect, Miss Montreal en Chef' Special komme dan ek.
It folsleine programma fan freed wurdt letter bekend makke. Dizze dei kinne besikers fergees nei it festival ta. Op sneon is Killer Queen de lêste act fan it festival. Dizze jûn stean allegear tribute-bands op it programma.
Rap útferkocht
De ynternetferkeap fan tickets is woansdeitemoarn om acht oere úteinsetten. De kaarten wiene binnen twa oeren útferkocht. Dizze wike binne by it radioprogramma 'Fryslân fan 'e moarn' op Omrop Fryslân de lêste kaarten te winnen. Op 24 maart is der ek noch in beheind tal kaarten te krijen by de Oerrock Play-Offs finale yn MFC De Wier yn Oerterp. Yn de Play-Offs spylje ferskillende bands en de bêste dêrfan mei ek op it Oerrock-festival spylje.


title: DDoS-oanfal: "It is gewoan digitaal fandalisme"

maintext:
In DDoS-oanfal is krimineel. Kinst it sjen as digitaal fandalisme. Mei in slaaie op de ruten slaan. Dan kinst der wis fan wêze dat der wat stikken giet. De oanfaller hat der fierders neat oan. Der wurdt neat stellen, mar de skea kin grut wêze. Dat seit Lars Hoektra fan de online-redaksje fan Omrop Fryslân.
Oanfallen op kompjûters binne oan de oarder fan de dei. De Nederlânske Bank wurdt hast kontinu op de kerrel naam troch kompjûterkriminelen. Dit wykein is de ABN Amro-Bank meardere kearen oanfallen. De ING-Bank wie sneintejûn it doelwyt, en moandeitelmoarn wie de Rabobank net mear te berikken. En de Belestingstsjinst wie moandei ek min te besetten fanwege saneamde DDoS-oanfallen.
Trachter
DDoS betsjut Distributed Denial of Service. En dy namme seit it al, Denial of Service, oftewol it ophâlden fan 'e service. De site of de service is dan net berikber. De oanfallers gean sa te wurk: se soargje dat se mei safolle kompjûters tagelyk op de site komme dat dy derút klapt, omdat dy it net mear oan kin. Der is net genôch kapasiteit. Sjoch it as in trachter dêr't te folle wetter op itselde momint yn komt.
Gjin stellerij
Utsein dat it ferfelend is dat de bank net berikber is, is it foar de brûker net skealik. Der wurde gjin gegevens stellen. It iennige doel fan in DDoS-oanfal is de boel plat te krijen en dêrmei komt de oanfaller net yn it systeem, dus kin der gjin data stellen wurde.


title: Lêste koers foar Derek Buitenzorg

maintext:
Derek Buitenzorg, de draver fan de sportredaksje fan Omrop Fryslân, hâldt dermei op. Yn 2011 rêde de sportredaksje de ienjierrige Derek fan de slacht. De draver krige syn eigen realitysoap yn it TV-programma Boppeslach.
Gjin idee
"We hienen gjin idee wêr't wy oan begûnen", seit Simone Scheffer dy't de earste reportaazje makke oer de oankeap fan Derek. "Doe besefte ik dat it in echt hynder wie dat fersoarge wurde moast". It earste idee kaam by kollega Gerrit de Boer wei: "Ik hearde dat hy foar 100 euro ferkocht wie foar de slacht en tocht: Dêr moatte wy wat mei." Buitenzorg is in bekende namme yn de draafsport.
Moaie TV
De earste kear foar de sulky, in besite oan de toskedokter en de giropraktor, ja sels syn kastraasje waard fêstlein troch de Omropkamera's. De ferslachjouwer koe it lykwols net oansjen en foel flau. It levere moaie telefyzje op.
Eigen wil
Derek krige plak by trainer-pikeur Eelke Kruis yn Terbant. Trainster Sjoukje Wagenaar naam him ûnder har hoede. Derek hie talint, mar ek in sterke eigen wil. Sa wie er faak mei gjin mooglikheid yn 'e trailer te krijen. En op de baan hie er de gewoante krekt foar de ein ôf te slaan. "Hoe faak ik net yn Wolvegea west haw om in reportaazje te meitsjen oer dat hy him einlik kwalifisearje soe. Ik tocht op in stuit dat it noait wat wurde soe", fertelt Arjen de Boer. Mei trainer Arend de Wrede slagge it úteinlik wol: Derek mocht koerse.
Hall of Fame
Derek waard sawol op as bûten de draafbaan in begryp. Hy krige in eigen glossy, de band Die Twa makke in krystferske oer him en op fandagen woe elkenien mei him op de foto. Derek Buitenzorg is de earste draver dy't in plak krigen hat yn de Hall of Fame fan de NDR, de Nederlânske Draf- en Rensport, noch foardat er ea in koers wûn hie. It seit wat oer wat er betsjut hat foar de sport.
Lêste kear
Twa kear wûn Derek in koers. Mei-inoar hat er 10.000 euro oan prizejild byinoar draafd, mar in echte topper is er net wurden. Dêrom is no besletten dat er ophâldt. Op freed 19 febrewaris draaft er syn lêste koers op Wolvegea. Simone: "It wie in moai jongesboek."
Moat er no dochs noch nei de slacht?
Nee, dat net. De sportredaksje hat in oar plak fûn dêr't goed foar him soarge wurdt.
Harkje ek nei de reportaazje yn Buro de Vries.


title: MOA makket strjitten yn Achtkarspelen skjin

maintext:
De smoargens dy't op strjitte en yn de boskjes yn Achtkarspelen leit, wurdt de kommende fiif jier opromme troch de stichting Maatschappelijke Onderneming Achtkarspelen (MOA). By dy stichting wurkje minsken dy't op in oare wize net maklik oan de slach komme kinne. Doel is dat sy op 'en doer wer in fêste baan fine.
De stichting krijt foar it opheljen fan it smoargens in eigen elektrysk autoke en rydt dêrmei ferskate rûtes. De MOA hat sels ûndersocht op wat foar plakken yn Achtkarspelen de meast smoargens te finen is.


title: Jongeren mei beheining dupe fan gemeentlike burokrasy

maintext:
Grutte soargen op soarchbuorkerij Lyts Tolsum yn Tsjom. Foar sân jongeren mei autisme en gedrachsproblemen driget in ein oan de oplieding te kommen. De gemeenten finansiere nei dit skoaljier harren lessen net mear. Dy krije se op Lyts Tolsum, dêr't soarch- en leartrajekten al tsien jier in sukses binne. De bern mei in geastlike beheining kinne net teplak yn regulier of spesjaal ûnderwiis. Ek al ha de jongeren gjin learplicht, by Lyts Tolsum krije se dochs de kâns in diploma te heljen. Mar de gemeenten, dêr't de jongeren wenje, wolle net dat der jild út it jeugdbelied, PGB-jild, nei Lyts Tolsum giet.
In oprop ta oerlis hat noch neat opsmiten. "Sa't de gemeenten har no profilearje, wolle se dizze bern, dy't ferskriklik yntelligint binne, dom hâlde", seit eigener Ernst Rusticus
Al earder aksjes
Rusticus makket him grutte soargen om de jongeren. "As der no net goed yn ynvestearre wurdt om dizze jongeren de puberleeftyd troch te krijen, dan krijt de maatskippij in hiel grut probleem." Hy is wol yn petear mei guon politike partijen fan de gemeenten. Mar fan de amtners en bestjoerders heart er neat. It giet om Ljouwert, Súdwest-Fryslân en Waadhoeke.
Itselde probleem spile foarich skoaljier ek. Doe ha de bern nei aksjes fan Lyts Tolsum sels en de âlders, en nei politike druk in akkoart sletten mei de ûnderwiisynspeksje en in vmbo-skoalle. Mar it akkoart en de PGB-beskikking jildt mar foar ien jier. No stiet de takomst fan de soarch- en leartrajekten op Lyts Tolsum en fan de jongeren wer faai.
Lyts Tolsum hat op it stuit 19 jongeren en 22 begelieders. It ophâlden fan finansiering soe ek gefolgen ha foar de wurknimmers en miskien foar it fuortbestean fan de hiele soarch- en learbuorkerij.


title: Sander Arends ferliest finale challenger Rennes

maintext:
De Ljouwerter Sander Arends hat mei syn Kroätyske dûbelmaat Antonio Šančić de finale fan it ATP challengertoernoai yn Rennes ferlern. De Belgen Sander Gille en Joran Vliegen wienen mei 6-3, 6-7 en 10-7 te sterk.
Nei't Gille en Vliegen de earste set wûnen, gie de twadde set lang lykop. De twa duo's holden hieltyd harren eigen service, der wienen gjin breaks. Troch de tie-break te winnen, twongen Arends en Šančić in beslissende supertiebreak ôf. Dêryn kamen de Belgen al gau op in pear punten foarsprong. Arends en Šančić kamen noch werom ta 9-7, mar doe makken Gille en Vliegen it dochs ôf.
It wie de twadde finale op rige foar Arends en Šančić. Ferline wike hellen se yn Koblenz ek de finale. Ek doe gienen de twa ûnderút nei in spannende trijesetter.


title: Bou ekspertizesintrum by Tjongerskâns úteinset

maintext:
By sikehûs Tjongerskâns op It Hearrenfean is úteinset mei de bou fan in ekspertizesintrum foar medysk spesjalistyske âldereinsoarch. It gebou sil ûnderdiel wurde fan it sikehûs, mar ek fan de soarchgroep Alliade. Tjongerskâns sil binnen it ekspertizesintrum in klinyk iepenje en fan Alliade út komme der sa'n 45 keamers foar bewenners.
Bettere kommunikaasje
De ferwachting is dat de kommunikaasje tusken sikehûs Tjongerskâns en soarchynstelling Alliade ferbetterje sil, as se ûnder ien dak sitte. Neffens Mieke Draijer fan Alliade is der op gjin inkeld oar plak âldereinsoarch en sikesoarch sa ticht byinoar. "We zitten letterlijk bij elkaar op de gang en dat hebben wij nog nergens anders gezien." It is de bedoeling dat pasjinten in soepele oergong krije fan it sikehûs nei de âldereinsoarch, wylst se neffens Draijer no noch wolris in knip yn de soarch ûnderfine.
Jierren fan tarieding
De komst fan it ekspertizesintrum foar medysk spesjalistyske âldereinsoarch is binnen Tjongerskâns al jierren in winsk. Grietje van Buiten fan it sikehûs sjocht it hielendal sitten om aanst mei Alliade op deselde gong te sitten. "Wij zijn niet bang voor verschil van inzicht, omdat we ons beide inzetten voor de patiënt. Zet je die centraal, dan ben je het niet snel oneens."
Stedsomjouwing
Neffens arsjitekt Foppe Hoekstra is it de bedoeling dat it ekspertizesintrum oanfiele sil as in stedsomjouwing, wêryn't de minsken prikele wurde om yn beweging te kommen. "It gebou moat werstel azemje." Maart 2019 moat it ekspertizesintrum de doarren iepenje.


title: Helptsjinsten bliid mei 'gemoedlike sfear' by jierwiksel

maintext:
De jierwiksel yn Fryslân is wat de Fryske brânwacht en ambulânses oanbelanget relatyf rêstich en behearsber ferrûn. De brânwacht moast 71 kear yn aksje komme, benammen foar lytse brantsjes. Dat is minder as de 93 ynsidinten fan ferline jier. Utsjitters wiene wenningbrannen yn Ljouwert en op De Jouwer en de grutte brân yn maneezje Gaasterlân by Harich. De helptsjinsten ha it oer in ''gemoedlike sfear'' wêryn't de helpferliners hast oeral ''korrekt en freonlik bejegene'' waarden.
Yn hiel Fryslân binne njoggen fertochten oanhâlden. Dêrby gong it om saken lykas mishanneling, fernielings, it beledigjen fan de plysje of it hawwen fan yllegaal fjoerwurk. Yn Grinslân waarden 15 minsken oanhâlden, yn Drinte wiene dat der 7.


title: Minne tiden foar Fryske reidsnijers

maintext:
It binne minne tiden foar de reidsnijers yn natuergebiet de Rottige Meente yn de gemeente Weststellingwerf. De opbringst is al jierren net goed. It reid groeit minder hurd om't der te min fosfaat yn it wetter sit. Boppedat wurdt hieltyd mear goedkeap reid út Sina helle, wêrtroch it wurk finansjeel foar de reidsnijers minder goed út kin.
''It soe in minne saak wêze as it berop útstjert'', seit reidsnijer Fedde Mulder. ''Dat der sa goedkeap reid kocht wurde kin, dêr kinne wy net tsjin konkurrearje. Kwa berop en kwa natuer, soe it spitich wêze as ús berop ferdwynt.''


title: Stoarmwaar feroarsaket dúntrochbraak op It Amelân

maintext:
Op It Amelân is der troch it hege wetter en de stoarm in dúntrochbraak ûntstien. Troch dizze iepening yn de dunen leit der no in nije geul oan de noardwestkant fan it eilân. De geul leit op 'e hichte fan de âlde NAM-lokaasje, fan de Lange Duinen-Noord ôf nei de Noardsee.
De trochbraak komt foar Rykswettersteat net as in ferrassing, mar it bart net faak. Om de kust te beskermjen ha se de lêste jierren op ferskate plakken op It Amelân sân opspuite. By de Lange Duinen-Noord is derfoar keazen om de natuer beheind syn gong gean te litten. Konkrete plannen om it stik dún wer te meitsjen binne der net.
Ein dit jier sil Rykswettersteat der yn alle gefallen noch in kear sân opspuitsje. De nijste trochbraak fan de dunen smyt gjin gefaar op. De wetterkearing op It Amelân leit fierder it lân yn en beskermet de bewenners tsjin it wetter.


title: Plysjesjef oer fynst Remon: "It swartste senario is útkaam"

maintext:
"It is foar de famylje in hiel heftich momint, dat momint dat je fêststelle moatte dat it meast swarte senario dat jo josels foarstelle kinne, bart is." Dat seit de plysjesjef fan Ljouwert, Cor Reijenga, oer de fynst fan de fermiste Remon Bruinsma moandei yn it wetter by de Prinsetún.
"Ik tink dat hja as âlders altyd yn de holle hâlde fan: 'It kin dochs oars wêze.' Dat wolle je ek graach." Oer wat der no krekt bart is mei Remon en wat de mooglike senario's binne, wol Reijenga noch neat sizze. "Dat binne allegearre fragen dy't wy no beäntwurde ha wolle, op dit momint ha wy dêr tiid foar nedich en wolle wy dat benammen mei de famylje besprekke. Wy hâlde alle senario's noch iepen. Us gedachten geane op dit stuit út nei de famylje."
Reijenga fynt it fierder moai dat minsken manmachtich besocht ha Bruinsma te finen en mei te helpen.


title: FNP: "Undersyk nei keunstdong op feangrûn"

maintext: De steatefraksje fan de FNP wol dat der in ûndersyk komt nei de effekten fan it brûken fan keunstdong op feangrûn. De fraksje wol ûnder oare witte as it foar de CO2-reduksje better is om organyske dong te brûken op feangrûn yn stee fan keunstdong. Der moat wittenskiplik ûndersyk nei dien wurde. Neffens de FNP binne der yn de perioade 2013-2015 wol gegevens sammele oer de effekten fan dong op klaai- en feangrûn, mar der is noch gjin analyze of rapport fan makke. It Louis Bolk Instituut en Van Hall Larenstein University moatte dat rapport meitsje, fynt de fraksje.


title: Krappe oerwinning Sportklup Hearrenfean op Sparta

maintext:
Sportklup Hearrenfean hat freedtejûn wûn fan Sparta Rotterdam. De ploech fan trainer Jurgen Streppel sette yn it Abe Lenstra Stadion nei in betide efterstân de hikkesluter fan de earedifyzje mei 2-1 oan 'e kant. Reza Ghoochannejhad en Denzel Dumfries makken de Feanster doelpunten.
Reza Ghoochannejhad krige yn de basis de foarkar boppe Henk Veerman. Hy krige fuortendaliks in enoarme kâns op de iepeningstreffer, mar miste op in hier nei. It doelpunt foel wol oan de oare kant. Jeffrey Chabot kopte raak út in corner en sette Sparta op foarsprong. It wie lykwols Reza dy't de stân yn lykwicht brocht troch de 1-1 te skoaren en syn basisplak wier makke. Nei in rappe counter betsjinne Arber Zeneli Reza en de Iraansk international skeat de bal tusken de skonken fan de Sparta-keeper yn it doel.
Denzel Dumfries sette Hearrenfean yn de twadde helte fertsjinne op in 2-1 foarsprong tsjin syn âlde klup. De rjochtsback ferraste de ferdigening en de keeper fan Sparta mei in yndividuele aksje. Hearrenfean gie dêrnei op syk nei mear, mar fierder as de 2-1 liet Sparta it net komme.


title: Learlingen helpe bûtenlânske skoalgenoaten op Piter Jelles

maintext:
Learlingen fan skoallemienskip Piter Jelles sille bûtenlânske bern helpe om harren plak op skoalle te finen. De bûtenlânske bern hawwe earst yn de ynternasjonale skeakelklasse sitten, omdat se it Nederlânsk doe noch net goed yn 'e macht hiene. Se kinne dêrnei net altiten like maklik it paad fine yn it reguliere fuortset ûnderwiis. Dêrom is no in buddysysteem betocht: learlingen helpe ien op ien oare learlingen.
Om dy buddy dêr goed foar traine te kinnen, sitte de dosinten fan de ynternasjonale skeakelklasse no earst sels op les. Ferwachte wurdt dat oan de ein fan de simmer de earste 'maatsjes' ynset wurde kinne om de bûtenlânske learlingen te helpen.


title: Kollum: "Pedopolityk"

maintext:
"It riedslid Alice de Jong-Gransbergen fan Algemeen Belang Ameland wol nei de ferkiezingen oerstappe nei it kristlik belang, it CDA. Dat makket Rudolf Teuben fan Amelân'82 lilk, want soks feroaret de ferhâldingen de lêste pear moanne fan 6-5 yn 5-6. Nee seit Alice, ik wurd oer trije moanne pas kristlik. Maklik praat, der is op It Amelân nea wat wichtichs om oer te stimmen. Mar Teuben wol no dat Piet IJnsen fan Algemeen Belang en Peter Pot fan Amelân'82 demisjonêr fierder regearje. Dat kin net, sei boargemaster Albert de Hoop. Nei in pear oeren âldehoeren kaam derút dat se it neisjen sille. No, eart se soks útfûn ha, ha de ferkiezingen toch lang al west. Stumperige fertoaning.
Gemeentebelangen/totaallokaal is yn Súdwest-Fryslân mei soarch opboud út twa opposysjepartijen. It donderet no al wer yninoar. Se hâlden mar trije fan de fiif sitten oer. Doe seine se dat as lju fia harren politike webside spul by in ynternetwinkel bestelle, dat se dan jild krije fan dat bedriuw. Soks is net yn it belang fan de lokale winkels. Boppedat brocht it neat op, riedsleden moatte no sels jild ôfstean as wiene se SP'ers. En no wol der net ien mear yn de ried.
Ik ha gjin idee hoefier oft de FVD, ik bedoel partij Baudet, is mei de riedsferkiezingen. Mar it soe nei de ierdskodding yn Grins fannewike wol aardich wêze foar de aksjegroep yn Ternaard om mei te dwaan as politike partij. De sparringpartner fan Baudet, Theo Hiddema, komt ek noch fan Holwert. 1 + 1 = 2. De PVV, ik bedoel partij Wilders, docht inkeld mei yn Achtkarspelen. Ik tink dat Jenny Douwes troch de kommende rjochtsaken oer it tsjinhâlden fan tsjin-Piten op de A7 dêr wol hinne waaid.
Dat binne aksjes tsjin it sin fan Roel Sluiter, boargemaster fan Harns. Dy sei yn syn nijjiersrede dat de PVV en it Foarum foar Demokrasy ûnfatsoenlike partijen binne. Grutte wurden yn in plak dêr't de Hell's Angels in kluphûs ha. De PVV fynt ek al dat boargemasters fan lytse partijen soks net sizze meie. Soenen se dêr noch witte dat Sluiter eartiids by de CPN siet?
Corlienke de Jong, provinsjaal fraksjefoarsitter fan de FNP, hie ek in nijjiersrede. De FNP wie earst in taalaksje, doe in skaalferlytsingsbeweging en se wolle no in brede mienskipspartij wurde. Se wol like populêr as Lutz Jacobi dy de doarren lâns, de minsken in hân jaan en de bern oer it holtsje strike. Mar wol dát wat opsmite , dan moatte je in soarte fan Baudet ha. In folksmenner. Dy hat de FNP net.
Jan Bearn Singelsma hie dat yndertiid kinnen, mar hy relativearre syn eigen optredens altyd grouwélich. Marten van der Veen ek, mar dy wie oer de grins fan Achtkarspelen útluld. Germ Gerbrandy yn syn bêste jierren ek, mar dy wurdt al griis. Corlienke sels is fierstente leaf en fleurich, dat wurdt him ek net. Johannes Kramer ek net. Dy sit by SC Hearrenfean tusken syn maten net werkenber op de easttribune. Lutz sit yn de bussinesclass oan de westkant. Se paait dêr VVD'ers, en aait CDA'ers oer it kopke.
Der binne nammentlik twa Lutzen. De iene Lutz rint hân yn hân sjongend mei Anneke Douma by de doaren lâns. De oare Lutz wie oan it formearjen. Swier. It jild dat op sosjale saken yn Ljouwert tefolle útjûn is, moat werom komme. Oars wurdt Sander de Rouwe baas yn Ljouwert en dan is Lutz leaver dea as slaaf. Mar as se dat foarkomme wol, dan moat se wer gewoane polityk bedriuwe. En no ferdwynt Andries Ekhart dus troch de syddoar. Hy hat yn syn kundichheid en entûsjasme, stipe troch de ried, tefolle jild útjûn. Dan moatte je bliede. Ach, hy is al 63, kin miskien moai projektlieder fan it nije Cambuurstadion wurde. Mar as sokke kundige bestjoerders, hy waard nota bene út Snits weiskuord troch Ljouwert, oan de kant skood wurde, dan moatte je wol fraachtekens sette by dat polityk der foar de mienskip is.
De ried fan Opsterlân sil chatte mei bern tusken de 10 en 16 jier om se wat tichter by de polityk te lûken. No, polityk is in smoarch en ûnbegryplik spultsje, jim ha my heard. En dan is dat chatten dochs gewoan pedopolityk?"


title: ''Earst weryndieling loftrom, dan pas fleane op Lelystad"

maintext:
Der moat earst in weryndieling fan it loftrom komme, foardat der flein wurdt op it útwreide Lelystad Airport. Mei dit boadskip wurdt deputearre Michiel Schrier op paad stjoerd nei Den Haag om it oan te kaarten by it ministearje. It is it gefolch fan de moasje fan GrienLinks, dy't woansdeitejûn de stipe krige fan in grutte mearderheid yn Provinsjale Steaten.
De weryndieling fan it loftrom moat derfoar soargje dat der net te leech oer de Fryske gemeenten flein wurdt troch it fleanferkear fan en nei Lelystad Airport.


title: Plysje jout kamerabylden frij fan ynbrekkers Easterwâlde

maintext:
Yn de syktocht nei de fertochten fan in ynbraak yn Easterwâlde, hat de plysje nije kamerabylden frijjûn. Yn de nacht fan 30 novimber op 1 desimber foarich jier, brutsen trije manlju yn by in wenning oan de Stegingawei yn it doarp. In bewakingskamera makke opnames fan de fertochten. Hjirby is it gesicht fan ien fan harren te sjen. Minsken dy't de man werkenne, wurde oproppen dit te melden by de plysje.
De ynbrekkers waarden troch buertbewenners trappearre en naaiden út. Se hawwe foar safier bekend neat meinaam út de wenning. De bewenners wiene op it stuit fan de ynbraak net thús.


title: Minsken mei de skrik frij by 'flipperkast-ûngelok'

maintext:
Ynsittenden fan in auto kamen sneontemoarn mei de skrik frij by in apart ûngelok op de Sintrale As by Burgum, wêrby't de auto oan wjerskanten fan de dyk tsjin de fangrail kletste. De bestjoerder rekke de macht oer it stjoer kwyt, nei't de auto yn de rjochterberm bedarre. De auto skeat nei de middenberm, botste dêr tsjin de fangrail en skeat op 'e nij de dyk oer om lang om let oan de rjochterkant tsjin de fangrail ta stilstân te kommen.
De ynsittenden binne troch meiwurkers fan de ambulânse ûndersocht, mar mankearden neat. In berger hat de skansearre auto fuorthelle. De rjochterrydstrook wie fanwege it ûngelok in skoft ôfsletten.


title: Fervefabryk Nelf yn Marrum ferwachtet noch mear groei

maintext:
De Fryske fervefabrikant Nelf yn Marrum hat in goed jier achter de rêch. It bedriuw groeide mei 7 prosint, wylst de merk mar mei 1 prosint groeide. Neffens direkteur en eigener Paul Dokter komt dat trochdat syn fabryk - oars as de grutte oanbieders - rap, fleksibel en spesifyk saken leverje kin. Mei dêrtroch spilet de konkurrinsje op priis in minder grutte rol. Boppedat is syn organisaasje platter en lytser.
De twa grutste oanbieders fan ferve op de merk binne it Amerikaanske PPG en Akzo. Ferline jier hat PPG besocht Akzo oer te nimmen. Koartlyn hat PPG in Nederlânske gruthannel oernaam, om mear kontrôle te krijen oer dat ferkeapkanaal, mar Dokter makket him dêr gjin soargen oer. Dy oername is dan wol wat nijs, mar de striid tusken de twa grutte partijen is al jierren oan 'e gong en syn bedriuw groeit mar troch. Hy ferwachtet dit jier ek wer nije wurknimmers oannimme te kinnen.


title: Goud foar Wüst op 1.500 meter; Leenstra pakt it sulver

maintext:
Ireen Wüst hat by de wrâldbekerwedstriden reedriden yn it Dútske Erfurt de 1.500 meter op har namme skreaun. Mei in tiid fan 1.55.66 einige se op it earste plak, krekt foar Marrit Leenstra. Leenstra wie mei 1.55.75 njoggen hûndertsten stadiger as Wüst. Tredde op de 1.500 meter waard Ida Njåtun út Noarwegen (1.56.66).
Antoinette de Jong einige mei in tiid fan 1.57.85 op it sânde plak.


title: Winst foar Harkemase Boys, ONS pakt punt

maintext:
Fuotbalklup Harkemase Boys hat sneontemiddei in oerwinning pakt yn de útwedstriid tsjin ASWH. Yn Hendrik-Ido-Ambacht wûnen de Harkemasters mei 3-1 fan de gasthearen. Jesse Renken makke yn de tolfde minút it earste doelpunt. Noch gjin kertier letter skoarde Renken opnij, ditkear út in strafskop. De tsjinstanners makken noch de 1-2, mar Kaluzi besliste de wedstriid mei de tredde Boys treffer. Keeper Jansema wie yn de slotfaze noch wichtich foar Harkemase Boys mei inkelde goede rêdingen.
Difyzjegenoat ONS pakte yn eigen hûs in punt tsjin Jong FC Grins. Yn de 34ste minút kamen de gasten op foarsprong troch Kasper Oldenburger. Nei it skoft skoarde Jantje Dommerholt: 1-1. Dat waard úteinlik ek de einstân yn Snits.


title: UNIS Flyers wint mar krekt fan Zoetermeer

maintext:
UNIS Flyers hat freedtejûn de kompetysjewedstriid mar krekt wûn fan Zoetermeer Panters. It team fan coach Mike Nason wie yn Zoetermeer mei 3-2 te sterk, nei de perioadestannen 0-1, 1-1 en 1-1. De goals waarden makke troch Ernesto Klem, Adam Bezak en Marco Postma.
UNIS Flyers, no wer de nûmer twa fan de BeNe-league, kaam nei in kertier spyljen op foarsprong troch Klem. Leechfleaner Zoetermeer, de nûmer foarlêst yn de kompetysje, kaam yn de twadde perioade op gelikense hichte troch Cas Staps. Adam Bezak soarge koart dêrnei wer foar de Feanster foarsprong. Yn de tredde perioade kaam Zoetermeer werom oant 2-2 troch in goal fan Ludek Skop. Uteinlik wie it UNIS dat de winst pakte, trochdat Marco Postma de 3-2 krekt binnen de tiid wist te skoaren.
Sneon spylje de Flyers alwer tsjin Zoetermeer. Dan wurdt der yn Thialf spile.


title: Protte bushokjes fernield yn Ljouwert

maintext: Yn de Ljouwerter wiken Westeinde, Bilgaard en de Vrijheidswyk binne yn de ôfrûne âldjiersnacht in protte bushokjes fernield. Dat meldt de plysje. Dy is no op syk nei de dieders fan it fandalisme. Tsjûgen wurde oproppen har te melden by de plysje.


title: Kolleezje Harns wol trije miljoen euro foar nije steger

maintext:
It kolleezje fan Harns freget de gemeenteried om hast trije miljoen euro foar in nije steger yn de haven. De hjoeddeiske steger is neffens it kolleezje oan ferfanging ta. Njonken de kredytoanfraach hat it kolleezje ek in fersyk by it Waadfûns yntsjinne.
Betonnen steger
De gemeente Harns is al sûnt 2010 yn petear oer it ferfangen fan de âlde steger. Der soe in nije betonnen steger foar yn it plak komme moatte, dy't foldocht oan de hjoeddeiske easken fan de fiskers.
Der waard al earder in oanfraach yntsjinne by it Waadfûns, mar dy waard net takend. De gemeente ferwachtet dat dat diskear wol barre sil. Yn febrewaris wurdt it ûnderwerp yn de ried behannele.


description: Der ride op it stuit gjin sprinters tusken Ljouwert en Meppel. Dat komt troch in defekte trein. Intercity-treinen ride noch wol. De ekstra reistiid kin opr

title: Gjin sprinters tusken Ljouwert en Meppel


title: Kampen Oranje en Ybenheer by De Fochtel wurde opknapt

maintext:
De kampen Oranje en Ybenheer by De Fochtel wurde opknapt. Se binne net by in grut publyk bekend, mar dochs hawwe de kampen in belangrike rol spile yn de skiednis fan De Fochtel en omkriten. Beide kampen waarden ûnder oare brûkt as Joadske wurkkampen en nei de oarloch as opfang foar âld-KNIL-militêren en harren gesinnen. De kampen binne folslein oerwoekere, mar doarpsbelang De Fochtel wol se yn oparbeidzjen mei Natuurmonumenten wer foar it ljocht bringe.
Mei help fan panielen moat it publyk wer yn 'e kunde komme kinne mei it ferline fan de beide kampen. Yn maaie 2019 moat al it wurk klear wêze. Stichting Natuurmonumenten ynvestearret foars yn it plan. Doarpsbelang hopet de opknapbeurt benammen mei frijwilligerswurk stypje te kinnen.


title: FIDEO: 'Het Grote Grutto Theater' yn Natuermuseum

maintext:
De skries komt werom nei Natuurmuseum Fryslân yn Ljouwert. Yn it ramt fan Kening fan de Greide is fan kommende freed ôf 'Het Grote Grutto Theater' te sjen. Yn de tentoanstelling giest in jier lang mei yn it libben fan in skries, fan Fryslân oant Afrika en wer werom.
Skoalbern koenen woansdei it skriezeteäter alfêst útteste. Yn in grutte kubus binne ferskate opstellingen boud dêr't fan alles oer de skries te belibjen en te learen is. Bern kinne omheech klimme, op de grûn lizze, lústerje en puzelje.


title: PostNL hellet brievebussen fuort

maintext:
Post NL begjint takom moanne mei it fuort heljen fan brievebussen yn Fryslân. Dat bart omdat se hieltiten minder brûkt wurde. Minsken ferstjoere net mear sa'n soad post. Der wurde ek brievebussen ferpleatst. It útgongspunt dêrby is dat se foar elkenien berikber wêze moatte. Ek foar minsken dy't net goed rinne kinne. Dêrom bliuwe de bussen by soarchynstellingen stean.
By it bepalen fan de lokaasjes fan de brievebussen sil sjoen wurde nei de ôfstânseask sa as fêstlein is yn de Postwet. As in brievebus komt te ferfallen, sil dit trije wike yn it foar op de bus oanjûn wurde. Bewenners krije in brief mei ynformaasje oer de feroaringen. Op postnl.nl/brievenbus kin mei help fan in lokaasjewiizer de brievebus fûn wurde dy't it tichtst by is.
Yn Fryslân sil it tal brievebussen ôfnimme fan 833 nei 624 bussen yn totaal. Der bliuwe 604 brievebussen stean, komme 20 nije brievebussen by en 229 bussen wurde fuort helle.


title: Gearwurkje foar mear bekendheid Waadgebiet as wrâlderfgoed

maintext:
Der wurdt útsocht oft der gearwurke wurde kin mei ûndernimmers om it Waadgebiet as wrâlderfgoed mear bekendheid te jaan. Dat is ien fan de útkomsten fan in besite fan 40 bestjoerders, ûndernimmers, amtners en meiwurkers fan natuerorganisaasjes oan kollega's yn Noard-Dútslân. Sy woene útfinen hoe't de Dútsers omgean mei it wrâlderfgoed en toerisme.
Yn Dútslân binne grutte parten fan de eilannen ek ûnderdiel fan dat wrâlderfgoed. It gebiet wurdt beheard troch it Nationalpark Niedersächsisches Wattenmeer. Undernimmers kinne partner wurde fan it Nationalpark. Dêrfoar moatte se wol oan in tal betingsten foldwaan, lykas duorsem ûndernimme. De lokale VVV's promoatsje de ûndernimmers.
Waddenzee Werelderfgoed wol no ûndersykje oft soks ek yn Nederlân kin. Yn elts gefal soe in eask by alle nije aktiviteiten wêze moatte, dat dy duorsum binne. Ien fan dy nije aktiviteiten soe in jierliks trekfûgelevenemint wurde kinne, sa't se yn Dútslân al hawwe.


title: Gjin belangeferfrisseling by riedslid Dirk Dubling

maintext:
Riedslid Dirk Dubling fan Weststellingwerf wurket ek foar de webside weststellingwerf.nieuws, mar dat stiet syn riedswurk net yn it paad. Dat seit BING, it Bureau Integriteit Nederlandse Gemeenten. Dat hat ûndersocht oft der sprake is fan belangeferfrisseling. Dubling hie net sein dat er ek foar de webside wurket. Hy hat it úteinlik dochs sels meld en doe hat BING der ûndersyk nei dien.
It ûndersyksburo advisearret de gemeente om jierliks nei te gean hoe't it sit mei de njonkenfunksjes fan riedsleden.


title: Iepenbier Ministearje giet yn kassaasje yn saak De Vrieze

maintext:
It Iepenbier Ministearje hat kassaasje oantekene tsjin de frijspraak fan de 40-jierrige Cafer G. troch it gerjochtshôf Ljouwert ein desimber. De man stie terjochte foar it deadzjen fan syn húsgenoat Michael de Vrieze út Boerum yn 2010. It lichem fan de 45-jierrige De Vrieze is lykwols nea fûn. G. waard yn earste ynstânsje feroardiele ta 12 jier selstraf, mar waard yn heger berop frijsprutsen.
It Iepenbier Ministearje hat kassaasje oantekene om't dat binnen twa wiken nei de útspraak moat, mar is noch net wis oft se it ek trochsette. As dat wol sa is, dan moat de Hege Ried bepale oft de proseduere by it gerjochtshôf yn Ljouwert goed ferrûn is. Is dat net it gefal, dan moat in oar gerjochtshôf de saak op 'e nij behannelje.


title: Omswalkjend pauwepearke nei moannen werom by eigener

maintext:
De twa wylde pauwen dy't ferline wike yn Damwâld omswalken, binne wer werom by de eigener. Dizze ynwenner fan Wâlterswâld wie se al sûnt septimber kwyt. It mantsje en it wyfke útfanhuzen al dy tiid by húsdokter Van den Bremer yn Damwâld. Dêr krigen se salang te iten, tagelyk mei syn hinnen.
Hinnehok
Nei alle gedachten fanwegen it fjoerwurk om âld en nij hinne, is it keppeltsje pauwen yn in oare buert terjochte kaam. Dêr makken minsken melding by de biste-opfang fan Harm Sliep yn Dokkum. De pauwen koenen úteinlik in hinnehok ynlokt wurde mei hinnefretten en doe binne se nei de Schutstal yn Dokkum brocht.
Sa ûntstie in syktocht nei de eigener fan de fûgels. Fia de Facebook-side fan Omrop Fryslân kaam ús ferslachjouwer op it spoar fan dy húsdokter. Mar dy woe se net werom ha, want se wienen syn eigendom net. Wol bea hy oan om se ûnder te bringen by famylje fan him, dy't de romte ha.
Opfretten
Harm Sliep hat yntusken tsientallen telefoantsjes krigen fan minsken dy't de pauwen wol ha wolle. Mar se gean nei Wâlterswâld nei de oarspronklike eigener. Dy wie se dus al moannen kwyt. Neffens him binne se ûntsnapt út syn foliêre en hy tocht dat de fûgels opfretten wêze soenen. Oproppen fan de húsdokter om de eigener te finen, hat de man net sjoen. Tiisdeitemoarn hat hy syn pauwen ophelle en de kosten fan de opfang betelle. Sliep sil letter noch in kear op besite om te sjen oft it goed giet mei de pauwen.


title: Grutste part ried Amelân wol nije koälysje sûnder Ameland'82

maintext:
De mearderheid fan de gemeenteried fan It Amelân wol in nije koälysje mei dêryn alle fraksjes útsein Ameland'82. Dy fraksje sei ôfrûne moandei it betrouwen op yn de koälysje mei Algemeen Belang Ameland en woe demisjonêr fierdergean, omdat in riedslid fan Algemeen Belang Ameland nei de kommende ferkiezingen fan maart fierder wol as CDA'er.
Kommende moandei is der in ekstra riedsgearkomste yn Ballum, dêr't yn besjoen wurdt hoe't it fierder moat.


title: Deputearre Kielstra: "It kin sa net langer mei de Ofslútdyk"

maintext:
Foar deputearre Klaas Kielstra is de maat fol wat de Ofslútdyk oanbelanget. Neffens Kielstra bliuwt de Ofslútdyk de meast ûnbetroubere tagongswei nei Fryslân en moat de situaasje feroarje.
Stipe út Den Haag
Deputearre Kielstra wol dat der in definitive oplossing komt, mar hat dêr wol stipe út Den Haag foar nedich. "Der is yntusken unanym in moasje oannaam yn de Twadde Keamer dêr't yn stiet dat de minister yn gearwurking mei de provinsje Fryslân de Ofslútdyk oanpakke moat. Ik ferwachtsje dat dy moasje no ekstra urginsje kriget."
Moandeitemiddei stie it ferkear rjochting Noard-Hollân twaenheal oere fêst troch in steuring yn de Stevinsluzen. Der binne faker problemen op de Ofslútdyk, mar meastentiids is dat yn de simmer. No dogge de problemen harren dus ek yn de winter foar.


title: Kultureel jier 2018 úteinset yn Valletta op Malta

maintext:
Yn Valletta op Malta hat sneontejûn de iepening fan Kulturele Haadstêd west. Tegearre mei Ljouwert is dizze histoaryske stêd yn 2018 kulturele haadstêd fan Europa. It iepeningswykein is dêr dus in wike earder as yn Ljouwert. Der wie in grutte show mei ljochtprojeksjes yn it tsjuster, bygelyks mei in grut minskefiguer fan ljocht.
Tusken Ljouwert en Valletta binne der ferskate gearwurkingsprojekten, bygelyks de firtuele tunnel fan Ljouwert nei Malta, in ûntwerp fan Leanne Wijnsma. En Opera Spanga bringt de opera Aïda net allinnich yn Fryslân foar it fuotljocht, mar ek op Malta. It projekt 'Patatoes go wild' giet oer poëzy en ierappels: poaters fan It Bilt en fansels Malta's fan Malta. Yn 'e winkel yn Valletta kinst dizze wike fleskes wetter keapje, dêr't gedichten oer ierappels op steane.


title: VV Hearrenfean knapt mei lotterij-jild klaaikeamers op

maintext:
Fuotbalferiening VV Hearrenfean kriget 3000 euro fan de VriendenLoterij. De klup is de súksesfolste dielnimmer oan de 'Samen voor je Club-actie". Klups en ferieningen belje dan leden op om te freegjen oft se meispylje wolle yn de VriendenLoterij. De helte fan elk ferkocht lot giet nei de klupkas. De telefoanyske aksje smiet 168 ferkochte lotten. As mei alle lotten in jier meispile wurdt, kin de klup nochris hast 16.000 euro byskriuwe litte op de eigen bankrekken.
Foarsitter Wind fan VV Hearrenfean is bliid mei it jild. De 3000 euro ekstra dy't se no fertsjinne hawwe troch as bêste te einigjen, wurdt brûkt om de ferâldere klaaikeamers op te knappen. "Dat wie oars net mooglik", seit Wind.


title: Reedriders winne dit wykein recycle medaljes

maintext:
Winners fan de nasjonale kampioenskippen reedriden yn Thialf, krije dit wykein recycle medaljes útrikt. De gouden, sulveren en brûnzen ûnderskiedingen binne nammentlik makke fan âlde mobile telefoans. It inisjatyf foar de recycle medaljes kaam de ôfrûne simmer ta stân. It reedrydbûn begûn yn gearwurking mei partners mei it sammeljen fan mobile telefoans.
Mei in ynnovative smelttechnyk binne der úteinlik medaljes fan makke. De bêste trije riders yn de ferskate kategoryen komme yn oanmerking foar sa'n bysûndere medalje.


title: André Roorda leit bestjoerstaken by Aris del

maintext:
Bestjoerslid André Roorda fan de Ljouwerter basketbalklup Aris hat syn taken dellein. Roorda stipe coach Tony van den Bosch, mar hâldt dêr fuortendaliks mei op. Hy hat it te drok mei syn bedriuw, Roorda is eigener fan befeiligingsbedriuw All Above Security. Roorda syn taken wurde oernommen troch de foarsitter fan Aris, Johan Meijer. Hy bliuwt wol bestjoerslid.
De Ljouwerter basketballers ferlearen ôfrûne sneon yn eigen hûs op dramatyske wize mei 48-99 fan Den Bosch.


title: Dei sûnder gas út solidariteit mei Grinslanners

maintext:
It is moandei de earste gasleaze dei. It giet om in inisjatyf fan Jorien Bakker fan Grins. Ferline wike die se de oprop oan minsken yn hiel Nederlân om op dizze dei gjin gas te brûken. Net itensiede op it fornús en ek de ferwaarming net oan. De aksje moat oproppe dat minsken sjen litte dat se solidêr binne mei de Grinslanners, dy't troch de ierdbevingen neffens har yn de kjeld stean.
Yn Fryslân wenje al in soad minsken sûnder gasoansluting. Sa ha de wenningen yn de nije wyk Súdlannen by Ljouwert gjin gasoansluting. Ek hieltyd mear partikulieren stappe oer. It Ljouwerter bedriuw Technea ferkeapet hieltyd mear pellettsjettels. Mei sa'n tsjettel ha je gjin gas mear nedich en besparje je boppedat jild.


title: Lintsje foar Jelle Zijlstra om fertsjinsten yn skilderswrâld

maintext:
De 59-jierrige Jelle Zijlstra fan Harns hat freedtemiddei in keninklike ûnderskieding krigen. Zijlstra is beneamd ta lid yn de Oarder fan Oranje-Nassau foar syn fertsjinsten foar de skilderswrâld. Sa sit er al mear as 35 jier yn it bestjoer fan de Vakgroep Schilders Fryslân. Hy hat ek jonge skilders begelaat bij fakwedstriden en meiskreaun oan in boek oer âlde skildertechniken.
Boargemaster Sluiter hat Zijlstra freedtemiddei yn it stedhûs fan Harns it lintsje opspjelde.


title: Goede start Fryske shorttrackers op EK

maintext:
Titelkandidaten Sjinkie Knegt en Suzanne Schulting binne de earste dei fan it Europeask kampioenskip shorttrack goed trochkaam. Knegt en Schulting gongen yn de foarrondes yn Dresden fan de 500, 1.000 en 1.500 meter troch. Itselde jildt foar outsider Itzhak de Laat. Daan Breeuwsma foel op de 1.500 troch syn eigen skuld, mar gong op de 500 en 1.000 meter wol troch.
By de froulju ride njonken Schulting gjin oare Friezen. Lara van Ruijven helle op alle ôfstannen de folgjende rondes. Nederlânsk kampioen Yara van Kerkhof krige op de 1.000 meter in penalty.
Letter freed folgje noch de heats fan de ôflossingsploech. Rianne de Vries en Dennis Visser binne de oare Friezen dy't by it EK binne en mooglik by de ôflossing noch yn aksje komme.
Sneon binne de finales fan de 1.500 en 500 meter en de heale finales fan de ôflossing. Snein binne de 1.000 en 3.000 meter en de finales fan de ôflossing.


title: IIshockeyers UNIS Flyers nei bekerfinale

maintext:
De iishockeyers fan UNIS Flyers hawwe de finale fan de nasjonale beker berikt. De Feansters wûnen woansdeitejûn yn Brabân mei 6-3 de twadde wedstriid yn de heale finale fan Eindhoven. De perioadestannen wiene 1-3, 2-3 en 0-0. De Flyers wiene yn de earste wedstriid op It Hearrenfean ek al mei 6-3 te sterk foar Eindhoven.
Hattrick Bezak
Eindhoven iepene yn eigen hûs by de earste de bêste doelpoging direkt de skoare. Lang koene de Brabanners net fan de foarsprong genietsje, want troch in hattrick fan Adam Bezak sluten de Flyers de earste perioade mei in 3-1 foarsprong ôf.
Yn de twadde perioade gie it spul op en del. Sa ek it skoareferrin. Kevin Nijland, Ronald Wurm en Pippo Limnell bouden de skoare út foar de Flyers. Eindhoven die tuskentroch wat werom, sadat de twadde perioade mei 6-3 yn it foardiel fan de Feansters einige.
Fiifde finale op rige
De tredde perioade levere noch de nedige kânsen op foar beide ploegen. Sa skeat Bezak op 'e latte. Der waard lykwols net mear skoard, wêrtroch't de Flyers foar de fiifde kear op rige yn de nasjonale bekerfinale stean. Yn dy finale nimt UNIS Flyers it op 4 febrewaris op tsjin Hijs Den Haag.


title: Kijlstra Ambulancegroep lilk om frijspraak bloedsmiter

maintext:
Kijlstra Ambulancegroep fynt it ûnbegryplik dat in 51-jierrige Dokkumer begjin dizze wike frijsprutsen is troch de rjochter. De man hie ferline jier mei bloed smiten nei ambulânsepersoniel. Hy hie 112 belle fanwegen in bloednoas, mar doe't de meiwurkers by syn hûs oankamen woe er net holpen wurde. Hy smiet dêrop bloed fan himsels nei it ambulânsepersoniel.
De rjochter koe juridysk sjoen net ta in feroardieling komme en spruts him frij. Neffens Kijlstra is geweld tsjin helpferlieners ûnakseptabel. Yntusken hat de offisier fan justysje oanjûn tsjin de útspraak yn berop te gean. Kijlstra Ambulancegroep hat de ôfrûne wike in soad stipe krigen fan minsken, dy't it ek net iens binne mei de útspraak.


title: Rotonde moat ferkearsproblemen by Garyp oplosse

maintext:
In nije rotonde moat de ferkearsproblemen oplosse dy't ûntstien binne by Garyp nei de oanlis fan de Sintrale As. Sûnt dy nije dyk der is, rider der safolle auto's oer de rûnwei om Garyp hinne, dat de âlde T-splitsing op it fiadukt it net mear oan kin.
De nije rotonde moat der nei de simmer wêze, seit projektlieder Dirk Lont fan de provinsje. Oant it safier is, komme der earst tydlike stopljochten. Dy wurde takom tiisdei ynstallearre en ynregele. No steane der noch alle dagen ferkearsregelers om de drokte yn de spits yn goede banen te lieden.


title: Langwarder pont leit meikoarten stil fanwege ûnderhâld

maintext:
De pont fan Langwar fart meikoarten fjouwer wiken lang net. Dat is fanwege grut ûnderhâld. De boat wurdt ûnder oare opnij ferve, yn de kleuren fan de gemeente De Fryske Marren. Ek wurde der feiligenskeuringen útfierd. Foar fytsers en kuierders wurdt it ferfier oernaam troch in lytser pontsje, autoferkear moat omride.
De pont foarmet de koartste rûte fan Langwar nei Snits. Alle jierren meitsje sa'n 55.000 minsken gebrûk fan de pont. Dy fart no net fan 12 febrewaris oant 9 maart.


title: Jong Hearrenfean - Jong PEC Zwolle giet oer om waar

maintext: De wedstriid Jong Hearrenfean - Jong PEC Zwolle, dy't foar moandeitejûn pland stie, giet net troch. Dat lit Hearrenfean op syn webside witte. Oarsaak is it waar, de fjilden binne troch de protten wetter net te bespyljen. Jong Hearrenfean komt no foar it earst wer yn aksje op 5 febrewaris. Dan treft de ploech Feyenoord, ek wer op eigen terrein.


title: Kollum: ''Trein''

maintext:
''Twa dingen fûn ik stom oan de âldjierskonferense fan Youp van 't Hek. It earste wie dat it allegear nochal foarspelber wie, sa as de plattrape grapkes oer #MeToo. It twadde wie dat hy yoga foar de gek hold, troch al even foarspelbere en plattrape grapkes oer yogamatsjes, ynstrukteurs mei knotsjes en dat it allinnich foar froulju op middelbere leeftiid is. Ik ha in pear maten dy't oan yoga dogge, en dat binne jongfeinten. Dat hat neat mei matsjes te krigen. It is in serieuze sport foar harren. Dus ik wit net sa goed wêr't Youp dit foar nedich hat. Mar der wie ien ding dêr't Youp wol de finger op it sêre plak lei.
"We vliegen de hele wereld naar de klote, en we doen het met ongelooflijk veel enthousiasme. Want we weten: de hele boel gaat kapot, maar we gaan gewoon door. We zeggen ook niet: we gaan minder vliegen. Nee joh, gewoon vliegveldje er bij, Lelystad."
En it kloppet gewoan. Yn 2016 hienen de Nederlânske lofthavens mear as 70 miljoen passazjiers. En dat giet allinnich mar omheech. Folslein terjochte neamt Youp dat, want je wurde hast oansjoen foar in spelbederver as je der tsjintwurdich wat fan sizze. "Het is zo interessant. Er is niemand die zegt: 'Ik ga principieel...'' Dat is dan wer net hielendal wier, Youp. Sa wie waarman Peter Kuipers Munnike ein desimber yn 'Met Het Oog Op Morgen' te gast.
"Je voelt je soms wel een beetje een idioot. Ik ga bijvoorbeeld in april naar Wenen, naar een conferentie over aardwetenschappen. En ik ga dus de trein nemen, die treinreis heb ik vorige week geboekt. Voor een retourtje naar Wenen moet ik dus bijna 300 euro betalen. Ik had ook het vliegtuig kunnen nemen, voor 110 euro."
Mar dêr is dus it grutte probleem: "Dat is natuurlijk totaal idioot, dat dat zo is. Omdat zo'n vliegtuig per passagier veel en veel meer kerosine verbruikt. Maar je wordt daar dus totaal niet op afgerekend." En sa krijt Youp gelyk. Wy fleane de ierde nei de kloaten. Om't it goedkeaper is. Der wurdt op it stuit wurke oan in boek dat de titel kriget 'Thuis blijven is duurder', wat presys útleit hoesto sa goedkeap mooglik fleane kinst.
De loftfeart is ferantwurdlik foar 12 prosint fan de CO2-útstjit troch ferfier. Strielmotoaren wurkje net mei katalysators, en bringe troch de hege ferbraningstemperatuur yn 'e motor in protte ekstra NOx-en en fijnstof yn 'e atmosfear. De loftfeart is de fluchst groeiende boarne fan broeikasgassen, en se ferwachtsje dat oer sa'n tritich jier it oandiel fan de CO2-útstjit troch de loftfeart tanommen is oant 22 persint. En der is gjin sektor dy't dêr mar sa'n bytsje oan docht.
Undertusken sit der op de fleantúchbrânstof gjin aksyns. Op fleantickets sit gjin BTW. Troch it ynternasjonale karakter fan de loftfeart slagget it ek suver net om de útstjit te regulearjen. Sa komt it datst foar in pear tientsjes yn Barcelona of Wenen sitte kinst. Kinst foar noch gjin 350 euro hinne en wer nei New York.
Ik hear dat en dan sakket de moed my yn 'e skuon. Wêrom riid ik yn sa'n lytse auto? Wêrom wol ik sinnepanielen op myn dak? Wêrom skied ik plestik, papier en glês fan myn ôffal? Want it binne allegearre mar dripkes op in gloeiende plaat, sa lang as elkenien mar yn die fleantugen stapt.
Sûnt iennige tiid rop ik: vliegen is het nieuwe roken. We witte allegearre dat it min foar ús en de wrâld is, we witte allegear dat we it net dwaan moatte, en dochs bart it. En allinnich mar mear. Der wurdt yn de kommende moannen wer wiidweidich reklame makke foar de moaiste fakânsjebestimmingen. Mei kollega's en freonen wurde plannen útstippele foar de simmer en de kâns is hiel grut dat it in fleanfekânsje wurdt.
Ik spruts in freondinne ris oan op har fleangedrach, en doe sei se: ja, ik wit it, mar sûnder my fljocht dat fleantúch dochs ek. Ja, dat kloppet, as we allegearre sa tinke, sei ik. Sa tink ik dus net, mar: je voelt je soms wel een beetje een idioot, sa't Peter Kuipers Munnike sei.
Ik hie einliks hope op in wat optimistysker begjin fan 2018. Myn foarnimmen: faker mei de trein. Foaral nei it bûtenlân!''


title: Martine Adema fan Ljouwert wint fotowedstriid mantelsoarch

maintext:
Martine Adema út Ljouwert is mei de boppesteande foto de Fryske winner wurden fan in fotowedstriid dy't útskreaun is, om mantelsoargers in gesicht te jaan. Dielnimmers moasten in foto ynstjoere fan immen dy't demint is, tegearre mei in mantelsoarger. In sjuery hat út trijehûndert ynstjoeringen tolve winners keazen.
"Tom heeft sinds 2008 de diagnose en is nu onbereikbaar dichtbij! Hij praat niet meer, begrijpt nog erg weinig en slaapt veel. Het gemis is groot", stiet as byskrift by de foto te lêzen.
De wedstriid is útskreaun troch Alzheimer Nederland, Mezzo en Solo Stories. Dat is de produsint fan in teäterfoarstelling nei oanlieding fan it boek 'Ma' dat sjoernalist Hugo Borst skreau oer it mantelsoargjen foar syn deminte mem. De foto fan Martine Adema wurdt mei de alve oare winners ûnderdiel fan in tentoanstelling, dy't de kommende moannen meireizget mei de teäterproduksje.
Yn febrewaris is de foarstelling yn Snits te sjen, yn maart yn Frjentsjer en op It Hearrenfean en yn maaie yn Drachten.


title: Flo&Gro: hûs dat mei dyn harsens boartet

maintext:
Swimme mei dolfinen, escape-rooms, games dwaan yn stress-sitewaasjes en omgean mei hichtefrees troch in VR-bril op in wolkeklauwer. Yn it nije Flo&Gro, oftewol Het huis dat met je hersenen speelt, is te belibjen hoe't je mear emosjonele bining mei je partner krije of omgean kinne mei stress of angst.
Moandeitejûn wie de iepening fan Flo&Gro yn de Grutte Tsjerkestrjitte yn Ljouwert. In plak dêr't sûnens, ynnovaasje en digitale technology by-inoar komme. It is de wike fan e-Mental Health en minsken kinne fergees yn de kunde komme mei ideeën dy't it brein op positive wize beynfloedjze kinne. It Flo&Gro-hûs "dat mei dyn harsens boartet" is in ûnderdiel fan Kulturele Haadstêd en is it hiele jier te besykjen.


title: Houten poppen út De Rottefalle fernield

maintext:
De latten poppen dy't bern út De Rottefalle ferline simmer makke hawwe foar it nije doarpshûs/multyfunksjonele sintrum 'It Werflân' binne fernield. Der fernielingen fûnen yn etappes plak yn de krystfakânsje. De bern makken de poppen by it ôfskied fan harren skoalle en de oergong nei de nije skoalle yn it MFS. Se hongen oan it hek by de pannakoai.
By de fernielingen binne in tal fan de planken mei de dêrop skildere poppen midstwa brutsen en ferbrând. Joop Mast, foarsitter fan de Stichting Dorpshuis Rottevalle, wit net wa't ferantwurdlik is foar de fernielingen. Hy tinkt dat it mooglik wurk fan skoalbern is. Mast hopet dat tips út it doarp ljocht op de saak smite kinne.


title: Auto folslein útbrând yn Kollum

maintext:
Oan de Mr. Andreasstrjitte yn Kollum is tongersdeitemoarn om healwei achten hinne in auto útbrând. De bestjoerster hie har auto krekt parkearre op it parkearplak by twa supermerken. Doe't se weromkaam, stie de wein yn 'e brân.
De brânwacht fan Kollum hat it fjoer útmakke. In berger hat de auto fuortsleept. De oarsaak fan de brân is noch ûnbekend.


title: FIDEO: Jelle B. sjongt Frysk hynder

maintext:
Sjonger Jelle B. hat in nije ferzje makke fan it nûmer 'Frysk hynder' fan Griet Wiersma. Dit hat er dien foar de muzykrubryk fan Fryslân Hjoed. Yn dizze rubryk daget presintator en sjonger Raynaud Ritsma Fryske artysten út. Se krije as opdracht in ferske út de Fryske Top 100 te coverjen. In ferske dat fier fan harren eigen styl ôf stiet. Mei as doel: nije nûmers kreëarje en in oare blik op Fryske nûmers.
Dit kear wie it nûmer 'Frysk hynder' oan bar. It is hast tweintich jier lyn dat Griet Wiersma it nûmer skreau. Se hie noch in âlde orkestbân mei in melody dy't hieltyd wer yn har op kaam. "Ik fûn it sa moai en tocht, hjir moat ik wat mei! Doe kaam myn sweager ris op de kofje en hie ik it der mei him oer. Oer in nij nûmer en wêr't dat oer gean moast. Hy hie in Fryske hynder en sei dat der gjin goed liet wie oer Fryske hynders. Myn sweager begûn oer de hynders te fertellen en sa ha ik, mei de âlde orkestbân derby, de tekst skreaun." Eltsenien dy't it nûmer hearde, wie fuortendaliks entûsjast en dat wie eins it begjin fan Griet har karriêre. "Dit nûmer wie myn trochbraak, dat is wol hiel bysûnder."
Jelle B. is de sânde yn it rychje fan Fryske artysten dy't in nûmer covere hat. Elske DeWall die 'It Woanskip' fan Anneke Douma en Iris Kroes it nûmer 'Cliffs of Moher' fan Gurbe Douwstra. Benijd nei alle covers? Sjoch dan op www.omropfryslan.nl/muzykrubryk.


title: Fryske artysten trede sneontejûn op yn AFAS Live

maintext:
Yn de Amsterdamske konsertseal AFAS Live wurdt sneontejûn in Frysk feestje fierd. Bekende nammen as Vangrail, De Kast en Elske DeWall stean op it poadium by de Fryske Jûn. Ek Gurbe Douwstra, Piter Wilkens en Tim Douwsma sille in optreden fersoargje. Waarman Piet Paulusma is sneon ek oanwêzich yn Amsterdam, hy sil ferskate artysten oankundigje.
It is foar it earst dat meardere Fryske artysten yn sa'n grutte seal bûten de provinsje stean. Omrop Fryslân is op radio live by de Fryske Jûn. It evenemint is fan sân oere ôf te folgjen fia 92.2FM. De presintaasje is yn hannen fan Johan Terpstra en Wim Brons sjocht efter de skermen.


title: Willewarkerspries 2017 foar Rita van der Werff fan De Hoeve

maintext:
Rita van der Werff fan De Hoeve hat de Willewarkerspries 2017 wûn. Dat waard woansdeitejûn bekend makke op de nijjiersresepsje fan de gemeente Weststellingwerf. De sjuery priizget frou Van der Werff foar har wurk en ynset foar flechtlingen yn de gemeente Weststellingwerf. Se hat in Syrysk gesin begelaat mei de ferhuzing fan it AZC nei De Hoeve. Ek hat se holpen by de ynrjochting fan it hûs en makke se de finânsjes op oarder. Dêrneist learde Van der Werff it gesin fytse en regele se swimlessen foar flechtlingfroulju.
De Willewarkerspries wurdt jierliks útrikt troch it VDK, Vereniging van Kleine Dorpen Weststellingwerf, om in frijwilliger of in groep frijwilligers yn it sintsje te setten. Rita van der Werff sil de priis op 24 jannewaris yn ûntfangst nimme.


title: Nederlânske shorttrackmanlju pakke Europeeske titel

maintext:
De Nederlânske manljusploech is by it EK shorttrack yn Dresden op de ôflossing foar de fiifde kear Europeesk kampioen wurden. Under oanfiering fan Sjinkie Knegt fersloech it team fan bûnscoach Jeroen Otter Ruslân en Hongarije. Itzhak de Laat, Daan Breeuwsma, Dennis Visser en de sterke Knegt, dy't op it EK syn fiifde gouden medalje ferovere, rieden in geweldige ôflossing oer 5000 meter.
By de froulju gie de Europeeske titel nei Ruslân, foar Hongarije en Frankryk. Nederlân pleatste him net foar de finale.


description: De bylden fan de trije kardinale deugden moatte wer pronkje yn de steateseal fan it provinsjehûs yn Ljouwert. Dat wol de provinsjale VVD-fraksje. Oant in p

title: VVD wol ferdwûne bylden werom yn de steateseal


title: Trainer Marcel Valk nei fjouwer jier fuort by VV Hearrenfean

maintext:
Haadtrainer Marcel Valk ferlit oan 'e ein fan dit seizoen VV Hearrenfean. De 51-jierrige Valk promovearre yn fjouwer jier twa kear mei de Feansters: fan de twadde klasse nei de sneinshaadklasse.
Op it stuit stiet VV Hearrenfean op it 13e plak. De doelstelling is om net te degradearjen, sa skriuwt de klup. Om dêr wis fan te wêzen, moat Hearrenfean 12e of heger einigje.


title: Brân Grinzerstrjitwei wie 'yntimidaasje', 5 tips binnenkaam

maintext:
De plysje giet derfan út dat de brânstichting by in supermerk yn Ljouwert, begjin ferline jier, bedoeld wie om de eigener fan de supermerk te yntimidearjen. Dat die bliken út in útstjoering fan Opsporing Verzocht dêr't de saak yn behannele waard. De útstjoering hat fiif tips oplevere, sa meldt de plysje. Wa't de man yntimidearje woe of wêrom, is net dúdlik. De plysje ropt tsjûgen op om har te melden.
De opslachromte fan de supermerk oan de Grinzerstrjitwei baarnde folslein út. Der binne gjin slachtoffers fallen, mar fiif minsken koenen dy nacht net werom nei hûs. Op kamerabylden is te sjen dat it fjoer oanstutsen waard troch twa manlju. Neffens de plysje hat ien fan de fertochten mooglik in link mei Rotterdam. Mar wêrom't dat tocht wurdt, wol de plysje net sizze.
Dat it sa lang duorre hat foardat de plysje de help fan it publyk freget by dizze saak, komt omdat se it hiel drok hienen mei alle saken dêr't minsken by om it libben kamen ferline jier.


title: Man krijt wurkstraf nei bedriigjen meiwurkers Jeugdsoarch

maintext:
In âld-ynwenner fan Tsjom hat in wurkstraf fan fjirtich oeren krigen. De man hat meiwurkers fan it eardere Buro Jeugdsoarch Fryslân mei de dea bedrige. Njonken de wurkstraf krige de man ek in selstraf oplein fan in wike ûnder betingst.
Syn soantsje wie út hûs pleatst en dêrneist wiene der problemen mei de omgongsregeling. De fertochte hie belle mei Jeugdsoarch en sein dat er twa meiwurkers 'dwerstroch traapje' en 'yn stikken snije' soe. Sels ûntkent de man dat, mar de rjochter leaude de tsjûgen en feroardiele de man.


title: Stikkene trein soarget by stasjon Grou foar fertragings

maintext: Treinferkear tusken Ljouwert en It Hearrenfean hie tiisdeitemoarn lêst fan in stikkene trein. In intercity op dit trajekt stie stil by it stasjon fan Grou en blokkearre dêr ien fan de spoaren. Oare treinen moasten dêrom oer ien spoar en op mekoar wachtsje. It treinferkear rûn dêrtroch fertraging op.


title: Enkête: wat fynsto fan de polityk yn dyn gemeente?

maintext:
Feiligens op strjitte, âldereinsoarch en parkearbelied. It binne mar inkelde ûnderwerpen dêr't dyn gemeente ferantwurdlik foar is. Oer twa moannen giet in grut part fan de Friezen nei de stimbus, om in nije gemeenteried te kiezen. Allinne yn Súdwest-Fryslân, Waadhoeke, Ljouwert en de takomstige gemeente Noardeast-Fryslân bart dit net. Mei de gemeenteriedsferkiezingen kin it ferskil makke wurde. De iene politike partij wol bygelyks mear ynsette op iepenbier ferfier, wylst de oare ynvestearje wol yn it ûnderwiis.
Mei de oankommende ferkiezingen wolle Omrop Fryslân en de NOS graach witte wat foar dy wichtich is. Hokker ûnderwerpen moatte fuortendaliks oanpakt wurde yn dyn gemeente, en wêrom? Bisto op de hichte fan wat der yn de gemeente spilet, en hasto fertrouwen yn de gemeentepolitisy? Fertel ús dêrom hoesto tinkst oer de gemeente en gemeentepolityk. Doel fan de enkête is in better byld te krijen fan wat der libbet. Dit wolle wy graach brûke yn ús berjochtjouwing nei de ferkiezingen ta.
Diel dyn ûnderfining en doch mei oan dit publyksûndersyk. Dêr fynsto in koarte fragelist oer de gemeente en gemeentepolityk.


title: Skoalbestjoeren wolle om tafel om wurkdruk te bepraten

maintext:
It basisûnderwiis, de polityk, fakbûnen en âlders moatte meiïoar om tafel om te praten oer de problemen fan masters en juffen. Dat skriuwe de bestjoeren fan it kristlik basisûnderwiis út Fryslân, Grinslân, Drinte en Oerisel.
It ûnderwiis hat al twa kear staakt om te protestearjen tsjin de hege wurkdruk en foar mear jild. Neffens de learkrêften komt it Ryk mei te min jild oer de brêge om de problemen oan te pakken.
De noardlike skoalbestjoeren stelle no foar om earst ris meiïoar te praten oer it oanpakken fan de wurkdruk. Se tinke dan oan it skrassen fan guon taken fan learkrêften, lykas it hiel krekt byhâlden fan allegear saken.


title: Alwer grutte lotterijpriis yn Fryslân

maintext:
Op 'e nij is in ynwenner fan Fryslân yn de prizen fallen. Yn de gemeente Kollumerlân hat in 'abonneespiler' 100.000 euro wûn by de Staatsloterij.
It is de safolste kear yn koarte tiid dat in Fries in jildpriis wint. Op nijjiersdei foel yn Eastermar de PostcodeKanjer fan 53,9 miljoen en yn De Fryske Marren wûn immen krekt nei de jierwikseling ek al in ton.


title: Undúdlikheid oer útwreidingsopsjes boeren bûtengebiet

maintext:
It is ûndúdlik hoefolle boeren útwreidzje kinne yn it bûtengebiet fan de eardere gemeente Menameradiel, sûnder tefolle skea oan de natuer te feroarsaakjen. Dat stelt de kommisje foar de Milieu Effect Rapportage oer it miljeu-effektrapport foar it bestimmingsplan. It rapport moat dêrom oanpast wurde, fynt de kommisje. De gemeente Waadhoeke wol yn it bûtengebiet agraryske bedriuwen de mooglikheid jaan om út te wreidzjen. Ut it miljeu-effektrapport docht bliken dat it plan negative effekten hawwe kin foar kwetsbere natuer. Ek is der stankoerlêst mooglik.
Yn it plan stean regels om dizze gefolgen te beheinen. It rapport makket net dúdlik oft boeren útwreidzje kinne sûnder tefolle skea foar de natuer, skriuwt de kommisje. Loftfersmoarging bygelyks kin min útpakke foar planten en beammen yn de streek.


title: Trainersduo De Jong en Van der Heide bliuwt by De Graafschap

maintext: De Fryske fuotbaltrainer Henk de Jong (53) is ek it kommend seizoen noch de earste coach fan fuotbalklup De Graafschap út Doetinchem. De Jong hat syn kontrakt mei in jier ferlinge. Ek syn assistint Sandor van der Heide hat bytekene oant healweis 2019. Kommende freed spilet De Graafschap yn Ljouwert tsjin de âlde klup fan it trainersduo, SC Cambuur.


title: Van Berkel: "Mijn leven en mijn passie worden mij afgenomen"

maintext:
"Mijn werk, mijn leven en mijn passie worden mij afgenomen. Maar ook mijn gezondheid." Dit seit fjoertoerwachter fan de Brandaris op Skylge Nicolette van Berkel, nei oanlieding fan har konflikt mei Rykswettersteat. Van Berkel hat it befel krigen om mei te wurkjen oan in tredde ûndersyk dat Rykswettersteat ynsteld hat. Dit ûndersyk komt der nei it ferhaal fan Van Berkel dat se pest waard troch kollega's. Nei dy melding is de tastân eskalearre en sit Van Berkel al twa jier thús.
Nij ûndersyk
"Naar buiten komen met mijn verhaal is nu mijn enige keuze", seit Van Berkel. Se is no mei har ferhaal nei bûten ta kaam en easket in ûnôfhinklik ûndersyk. Rykswettersteat seit lykwols dat der al twa ûndersiken west hawwe en der no in tredde ekstern ûndersyk komt. Van Berkel seit dat de ûndersykskommisje net objektyf is en wol der net oan meiwurkje. Van Berkel: "Ik heb grote zorgen over dit onderzoek, omdat de commissie niet onafhankelijk is."
Ien fan de kommisjeleden, Bert Kreemers, hat him weromlutsen út it ûndersyk. Hy fynt dat Rykswettersteat te min ynformaasje jout oer de saak. Rykswettersteat bliuwt der lykwols by dat it wol in ûnôfhinklik ûndersyk is en easket fan Van Berkel dat se der oan meiwurket. Se is yntusken better ferklearre en kin dien krije as se wegeret oan it ûndersyk mei te wurkjen.
Ekskús
Van Berkel is dan ek bliid dat de polityk it konflikt no ek oppikt hat en dat Twadde Keamerlid Nevin Ozutok fan GrienLinks Keamerfragen steld hat. Van Berkel: "Ik hoop dat door de Kamervragen dit verplichte onderzoek niet doorgaat. Zo kun je niet omgaan met mensen."
Van Berkel wol dat Rykswettersteat ekskuzes oanbiedt en dat se mei respekt behannele wurdt. Se hat hope dat se dêrnei wer weromkeart nei de Brandaris en dêr wer gewoan har wurk útfiert.


title: Taksybestjoerder sjocht fytser oer de holle yn Dokkum

maintext: By in ûngelok op de krusing fan de Strobosserwei en de Kapelleane yn Dokkum is tiisdeitemoarn in fytser ferwûne rekke. De bestjoerder fan in taksy hat de fytser nei alle gedachten net sjoen, wêrnei't in botsing folge. De fytser is mei de ambulânse nei it sikehûs brocht.


title: Brûnzen medaljes foar Ariëns en Walsma op Weissensee

maintext:
Op it Iepen NK maraton yn Eastenryk hawwe reedriders Crispijn Ariëns en Aggie Walsma sneontemiddei elk in brûnzen medalje wûn. By de manlju moast Ariëns fan Wolvegea op de Weissensee de bruorren Hoolwerf, Bart en Evert, foar gean litte. Bart pakte de oerwinning, Evert it sulver.
Saai wie it seker net yn de finale fan de wedstriid. Arjan Stroetinga fan Wynjewâld kaam yn oanfarring mei Gary Hekman. Beide riders krigen it dêrtroch nei de finish meiïnoar oan 'e stôk. Fan de skiedrjochters krige Stroetinga twa reade kaarten. It is noch net bekend wat de gefolgen binne foar Stroetinga en kommende wedstriden op de Weissensee.
Krekt as by de manlju, waard der ek by de froulju in Fries tredde. Walsma, reedrydster út Boalsert, pakte dêr it brûns. De winst gie nei Lisa van der Geest. Clarissa van Maaren einige foar Walsma op it twadde plak.


title: Website foar kanons fan alle Fryske doarpen en stêden online

maintext:
Alle Fryske doarpen en stêden hawwe fan freed ôf de mooglikheid om in kanon oer de eigen skiednis online te setten. De webside www.dorpscanon.nl waard freed yn Jirnsum online setten troch doarpsman Foppe de Haan. It projekt set útein mei de kanons fan 42 doarpen en ien stêd, Boalsert. De earste doarpen dy't by wize fan pilot al online steane binne Achlum, Laaksum, Sumar en Wommels.
Alle 422 doarpen en stêden
Inisjatyfnimmers Bauke Folkertsma en Johan Wagenaar hawwe as doel om nei ferrin fan tiid alle 422 doarpen en stêden fan Fryslân in eigen online kanon te jaan. It doel is dat pleatslike kommisjes út de doarpen sels ynformaasje oanleverje en teksten skriuwe. De redaksje fan dorpscanon.nl en in panel fan saakkundigen kin helpe by it hifkjen fan dy ynformaasje. It is it doel om de webside safolle mooglik trijetalich út te fieren yn it Frysk, Nederlânsk en Ingelsk mei ek romte foar oare streektalen as it Biltsk en Stellingwerfsk.
Europeesk Jier fan it Kultureel Erfgoed
Dit jier wurdt mei de doarpskanon begûn yn it ramt fan it Europeesk Jier fan it Kultureel Erfgoed. It projekt wurdt stipe troch de provinsje Fryslân en de gemeente Opsterlân. De doarpen hoege sels gjin finansjele bydrage te leverjen. De nije stichting Fryslâns Ferline moat derfoar soargje dat it nije platfoarm oant yn lingte fan jierren bestean bliuwt. De presintaasje yn Jirnsum luts tsientallen nijsgjirrigen. Dêr wienen ek fertsjintwurdigers by fan doarpen en stêden dy't fan doel binne om ek meikoarten in doarpskanon te meitsjen.


description: Basisskoallen yn Fryslân smite woansdei 14 febrewaris de doarren ticht. De masters en juffen stake dan opnij. Se fine dat minister Arie Slob fan ûnderwiis

title: Leararen basisûnderwiis stake opnij


title: "Goed idee om pleechbern oant 21 by pleechâlden te hâlden"

maintext:
It is in hiel goed idee om pleechbern oant har 21e by har pleechâlden wenje te litten. Dat seit Jeugdhelp Fryslân yn reaksje op it foarstel fan minister De Jonge fan folkssûnens. No meie pleechbern noch oant har 18e by de pleechâlden wenjen bliuwe. Dêrnei hâldt de fergoeding op. De minister wol dy leeftiid ferheegje nei 21 jier.
Maatwurk
Neffens him binne in hiel soad bern fan 18 jier der noch net oan ta om har sels rêde te moatten, foaral kwetsbere pleechbern net. Jan Lunshof fan Jeugdhelp Fryslân is dat folslein mei him iens. Hy pleitet foar maatwurk. Der moat per gefal besjoen wurde wannear't in pleechbern der oan ta is om it hûs út te gean. "Je sette je eigen bern ek net de doar út as se 18 wurde", seit Lunshof.
21 jier
Foar in soad pleechâlden fielt it hiel rot om de bern gean litte te moatten wylst se der net oan ta binne. Mar as der gjin finansjele fergoeding mear tsjinoer stiet, is it foar guon pleechâlden net mear te dwaan om it pleechbern te ûnderhâlden. Minister De Jonge wol de kommende tiid prate mei gemeenten, bern en pleechâlden oer it ferheegjen fan de opfangleeftiid nei 21 jier.


description: Boargemaster Marga Waanders fan Dongeradiel hat gjin spyt fan de yntocht fan Sinteklaas, foarich jier yn Dokkum. De yntocht hat net allinnich goed 100.000

title: Boargemaster Waanders: "Gjin spyt fan Sinteklaasyntocht"


title: Feest yn Kultureel Haaddoarp De Hoeve

maintext:
Kultureel Haaddoarp De Hoeve hat freedtejûn har kulturele jier iepene. Mei muzyk út Opera Spangea, FFblazen en de skoalbern. It keunstwurk dat de minsken út it doarp mei-inoar boud hiene, gie yn flammen op. Want it is no 'oan oare doarpen om dizze boustiennen op te pakken'.
De Hoeve leit yn de gemeente Weststellingwerf en hat harsels útroppen ta Kultureel Haaddoarp. It hat de minsken tichter byinoar brocht en it doarp better op 'e kaart set.
Sneon mear yn it tv-programma 'Finster op 2018', te sjen om 20.30 oere.


title: Amelanner koälysje stiet op skerp nei CDA-flirt riedslid

maintext:
De koälysje fan It Amelân, besteande út de partijen Ameland'82 en Algemeen Belang Ameland (ABA), stiet op skerp, nei it foarnimmen fan riedslid Alice de Jong fan ABA om nei de ferkiezings op 21 maart oer te stappen nei it CDA.
De fraksje fan Ameland'82 hat oanjûn net langer fertrouwen yn de koälysje te hawwen. De partij wol dêrom de kommende moannen allinnich rinnende saken ôfhannelje. It plan om de koälysje demisjonêr ferklearje te litten slagge net omdat dit by gemeentewet ferbean is.
Boargemaster Albert de Hoop lit útsykje wat dit foar it wurk fan it kolleezje betsjut.


title: Urker fiskkotter freedtenacht wer loslutsen by Pollendaam

maintext: De Urker fiskkotter dy't freed by de Pollendaam by Harns fêst kaam te sitten op see, is freedtenacht loslutsen troch redery Noordgat en it multicat-wurkskip Odin. De kotter leit no feilich yn de haven fan Harns. Ut ûndersyk docht bliken dat de kotter gjin skea oan it ûngelok oerhâlden hat.


title: Punt foar sealfuotbalfroulju Drachtster Boys yn Grins

maintext:
De sealfuotbalfroulju fan Drachtster Boys ha yn de earste wedstriid nei de winterstop lykspile op besite by Drs. Vijfje. Yn Grins kamen de Drachtsters twa kear werom fan in efterstân en waard it úteinlik 4-4.
Arte Brueren makke al gau 1-0 foar de Grinzers, dy't dêrnei ek better yn de wedstriid sieten. In pear minuten foar it skoft waard it 2-0. Drachtster Boys krige dêrnei noch wol wat kânskes, mar skoare slagge net.
Dat slagge nei it skoft wol. Anita Vellema brocht de spanning werom en Esther van Toledo makke sels gelyk. Dêrnei rûn Drs. Vijfje wer út nei 4-2, mar yn de lêste minuten kaam Drachtster Boys op 'e nij knap werom. Van Toledo makke de 4-3 en Vellema op oanjaan fan Atty Eelkema sels 4-4.
Drachtster Boys hat no 17 punten út 12 wedstriden, krekt as de oare Fryske earedifyzjonist, Avanti.


maintext:
Jeppe Groenewold fan Ameland'82 wol oerstappe nei de VVD om dêr listlûker te wurden. Woansdeitejûn praat de VVD oer dit ûnderwerp. Groenewold fielt him passearre troch syn partijgenoaten, dy't him leger as syn hjoeddeistige twadde plak op de list setten ha. Hy is net de iennige dy't syn partij de rêch takeart.
Yn desimber makke Alice de Jong-Gransbergen bekend dat se har partij Algemeen Belang Ameland (ABA) nei de ferkiezingen ferruilje sil foar it CDA. Op dat stuit foarmen Ameland'82 en ABA in koälysje. Dy gearwurking wie dêrnei gau foarby, benammen troch de krityk fan Ameland'82 op de oerstap fan De Jong-Gransbergen.


title: LF2018 offisjeel iepene

maintext:
Mei it lieden fan in sabeare klok, hawwe Kening Willem-Alexander en Keninginne Máxima sneontejûn offisjeel it Kulturele Haadstêdjier fan Ljouwert iepene. It keningspear die dit oan de ein fan in bysûndere útfiering fan it nûmer 'Seis oere thús' fan Nynke Laverman. It temanûmer fan LF2018 waard op trije ferskate pleinen yn Ljouwert op itselde momint útfierd troch in grut tal sjongers en muzikanten. Dizze artysten diene dit op bysûndere plakken: bygelyks yn it treppehûs fan it Fries Museum, of op in steger op grutte hichte boppe it publyk.
Klokken
Op it momint dat it keningspear de sabeare klokken op it Saailân yn Ljouwert yn gong setten, barde dat ek yn tsjerken en klokkestuollen rûnom yn de provinsje. Om sa oan te jaan dat it feest fan Kulturele Haadstêd net allinnich yn Ljouwert wêze sil, mar rûnom yn de provinsje.
Drokte
De organisaasje hie foarôfgeand oan de offisjele iepening trije pleinen oanwiisd wêrop't de aktiviteiten goed te folgjen wêze soene: it Saailân, it Gouverneursplein en it Aldehoustertsjerkhôf. Om in oere as healwei tsienen hinne makke de gemeente Ljouwert bekend dat al dizze trije pleinen fol wiene, en dat besikers it bêste nei it Waagplein ta rinne koene om de festiviteiten mei te belibjen. Dit soarge by guon minsken wol foar teloarstelling, om't se hope hiene op ien fan de trije haadpleinen it spektakel sjen te kinnen.
Emosjoneel
Sjongeres Nynke Laverman, dy't in haadrol hie yn de iepeningsfoarstelling, wie nei ôfrin fan de foarstelling tige emosjoneel. Se seit tige grutsk te wêzen op wat der op de iepeningsjûn delsetten is, benammen om't der mei in protte minsken in lang skoft oan wurke is. Se hie yn it foar noch wol wat noed oer it Fryske hynder dêr't se it plein mei opride moast, mar by de úteinlike iepening rûn alles goed.


title: Lintsje foar brânwachtman foar 27-jierrich tsjinstferbân

maintext:
De 54-jierrige Taco Machiela fan de brânwacht is moandeitemoarn yn de kazerne op It Hearrenfean keninklik ûnderskieden fanwege syn 27-jierrich tsjinstferbân. De Wolvegeaster krige it lintsje foar Lid yn de Oarde fan Oranje-Nassau útrikt troch boargemaster André van de Nadort fan de gemeente Weststellingwerf.
Machiela begûn yn 1989 lid fan de frijwillige brânwacht yn de eardere gemeente It Bilt, no Waadhoeke, en gie dêrnei nei de brânwacht yn East- en Weststellingwerf. Hy wie pleatsferfanger fan de befelfierder, postkommandant en offisier fan tsjinst.


title: Norofirus treft fersoargingshûs Sint-Anne

maintext: Fersoargingshûs Beuckelaer yn Sint-Anne is troffen troch it norofirus. Tsientallen bewenners en ek tsientallen personielsleden binne siik of ha siik west. It fersoargingshûs hat maatregels naam om te besykjen it firus te bestriden. Personiel hat moffen oan en mûlkapkes foar. En minsken moatte ekstra de hannen waskje. Bewenners moatte yn har appartemint bliuwe, se kinne net terjochte yn it restaurant foar kofje of om te iten.


title: Biblioteek yn Blokhúspoarte is hast klear: tongersdei iepen

maintext:
De biblioteek yn de Blokhúspoarte yn Ljouwert is hast klear. Yn de eardere finzenis binne tsientallen boufakkers en ferhuzers noch drok dwaande mei de ynrjochting fan de nije biblioteek. De biblioteek giet tongersdei foar it earst iepen. Foar dy tiid moatte noch sa'n 80.000 boeken ferhuze wurde fan de tydlike Pop-Up Byb oan it Saailân. Earder siet de byb yn it beursgebou, mar dêr komt de Ryksuniversiteit Grins yn.
De nije namme fan de bibleteek wurdt 'dbieb'. Neffens direkteur Hans van der Veen sprekst it wol gewoan út as 'de bieb' en is it fuortlitten fan de 'e' yn it wurd 'de' in fisueel grapke. "Het is een moderne bieb, één van de mooiste van Nederland, waar je op ontdekkingstocht kunt en verrijkt uit komt."
De offisjele iepening mei oanslutend in iepen hûs steane ein maart 2018 pland.


title: Nije sporthal Dokkum yn gebrûk naam

maintext:
Dokkum hat in nij sportkompleks: sportsintrum Tolhuispark. It nije kompleks foarmet ien gehiel mei it besteande Tolhuisbad. Dokkumers koene tiisdei foar it earst efkes yn it nije gebou sjen op in iepen dei, wêrby't tal fan sportferieningen demonstraasjes fersoargen.
It kompleks bestiet út in swimbad, in sporthal, romten foar fitness en hoareka, in eigen akkommodaasje foar kuorbalklup De Granaet en klaai- en fergaderromten. It is binnen sa goed as klear, mar bûten moat noch wol it ien en oar barre. Fanwegen it wiete waar fan de lêste wiken is it noch net alhiel ôfwurke. De offisjele iepening stiet op de planning foar ein jannewaris.


title: Kollum: "A day in the life"

maintext:
"Moarnsier kertier foar achten. Jo binne al in oere fan bêd ôf, hawwe jo deistich moarnsbrochje, besteande út sterke kofje, ta jo naam. Jo hawwe de papieren krante lêzen. In soad nijs stiet der net yn, de deistige anty-Trump- en anty-Poetin-artikels hawwe je no wolris lêzen en de kollumnist op de efterside ek. It nijs fan de dei wie dat der snie yn de Sahara lei, mar dat teide nei in pear oeren alwer fuort.
Fluch noch even fia Blendle kontrolearje dat jo terjochte dy oare krante opsein hawwe, omdat der net ien artikel yn stiet dêr't je njoggen sinten foaroer hawwe om it te iepenjen. En ja, jo slagje der wer yn om binnen trije minuten alle koppen te lêzen. Kollums fan eigen redakteuren binne de dea yn de pot, sa hawwe se jo leard, dus gau klear.
Dan komt de mobile terreur fan ien nacht oan de oarder. Want dat giet 24 oeren deis troch. Jo swipe josels hast in hernia yn de rjochter wiisfinger om alles te besjen. Jo favorite hockeyteam hat wer ferlern en stiet dik ûnder de reade streek. Net folle om jo 'naar' oer te meitsjen, ek min nijs went op in gegeven momint. Jo binne net foar neat seizoenkaarthâlder fan in Fryske BVO. Dan leare jo dêr wol mei om te gean.
Nei de sanitêre ferplichtings binne jo der klear foar. It is kertier foar achten, jo groetsje de leden fan de hûshâlding dy't sliepperich oanwêzich binne. Se wachtsje op de start fan de Oerrock-kaartferkeap.
It is noch tsjuster bûtendoar, mar jo kinne alles op de taast wol fine. Boppedat is der altyd de bûslantearne-app yn jo Koreaanske meistrider dy't by need de saak ferljochtet.
Jo wurde lykas gewoanlik bliid begroete troch Igor, de grouwe reade boarre, dy't jo sa hinderlik foar de fuotten rint dat jo nei twa tellen bûtendoar hast op de bek gean. Ek de geiten roppe freonlik om hea en biks. Oant safier gjin nijs.
Jo doel fan dizze iere moarn is om de karre achter de bus te dwaan. Sa as jo dat ferline wike ek noch dien hawwe, doe't jo hea helle hawwe foar de geiten. Jo hawwe jo rydbewiis BE, dus achterút ride op de spegels is gjin probleem. Alles giet neffens plan. Jo hingje it tiksel fan de karre op de trekheak en stekke de stekker yn de stekkerdoaze, wêrnei't de ljochten fan de karre begjinne te...
Oant safier gie alles neffens ferwachtings. Mar al wat der baarnt, net de ljochten fan de karre. Ferline wike noch wol.
No kin ik in hiel ferhaal ophingje oer kontrolearjen fan stekkers en doazen yn it healtsjuster, mei de eagen fan in man fan 48, dy't dus in lêsbril by him hawwe moat om it goed te sjen mar dêr eins te grutsk foar is. Mar it komt der gewoan op del dat ik nei in healoere sa poerrazend wie dat ik de karre it hiem op skood haw en nei de garaazje riden bin. No is it sa dat eartiids, doe't wy noch gewoane buskes hiene, de triedden fan de lampeboel foar in bytsje knutselaar wol te folgjen wiene. No sit der achter in sydpaniel in kastje dat fia in printplaatsje de boel regelet. Jo kinne dus sels hielendal neat mear, útsein mei it swit yn de hannen wachtsje oant in monteur mei it berjocht komt dat dy printplaat finaal trochbaarnd is en dat er in nijenien besteld wurde moat. Op de fraach hoe't dat dan kin, dat trochbaarnen, binne hûndert antwurden mooglik, sei de monteur. Hoe dan ek, oan it wurk om te dwaan wat jo oan it begjin fan de dei mei goede moed fan doel wiene, kinne jo dy dei en de dagen dêrnei dus wol ferjitte. Want as de plysje jo mei in karre riden sjocht dêr't it ljocht it net fan docht, binne jo noch in kear de klos. Wat in hearlike dei. Sa'n dei dy't net om wol."


title: Stoarm raast oer Fryslân: skea, oerlêst, wiete fuotten

maintext:
Sûnt alve oere woansdeitemoarn raast der in stoarm oer Fryslân hinne. De wyn kin oanhelje oant in krêft 8 of 9, mei wynstjitten dy't yn krêft oprinne kinne nei wynkrêft 10 of 11. De stoarm soarget yn Fryslân noch net foar grutte problemen. Wol wurde de provinsjale brêgen foarearst net betsjinne fanwege de hurde wyn. It is net dúdlik oant hoe let dit duorje sil.
Waadgebiet
Yn it Waadgebiet hellet de wyn bot oan, en kinne de ynstânsjes de krêft goed merke. Doeksen hat har boattiden foar Skylge en Flylân oanpast, en warskôget minsken om op Skylge de auto net te parkearen yn de buert fan de fearhaven. Boskwachter Richardt Kiewiet fan It Amelân meldt dat de auto's dêr troch it hege seewetter ride moatte om by de fearboat te kommen.
Dreech koers hâlde
De provinsje meldt dat lege skippen op it PM Kanaal troch de hurde wyn muoite hawwe om koers te hâlden. Provinsjale Wettersteat is dêr oanwêzich om de skipfeart te begelieden.
Yn de wyk Nijlân yn Ljouwert is in grutte beam omwaaid en tsjin in hûs oanfallen. Ek tusken Dronryp en Menaam hat de sterke wyn in beam út de grûn wei lutsen.
Sirkustinten sekerje
Sirkus Sander and Friends op it Aldehoustertsjerkhôf hat troch de hurde wyn harren foarstellingen foar woansdeitemiddei ôfsizze moatten. Meiwurkers fan it sirkus binne oan it begjin fan de middei hurd oan it wurk om de sirkustinten te sekerjen tsjin de hurde wyn. It sirkus sil kontakt opnimme mei de minsken dy't al in kaartsje foar de foarstelling kocht of reservearre hiene.
Dakplaten loswaaid
By it útstjoerburo Randstad oan de Skrâns yn Ljouwert hat de wyn oan it begjin fan de woansdeitemiddei in grut stik fan it dak loswaaid. De hurde wyn hat fet krigen op de dakplaten, wêrtroch't der gefaar is dat se op de dyk waaie. De brânwacht hat in grut stik fan de dyk yn de buert fan Randstad ôfsletten, en sil sjen hoe't de situaasje wer feilich makke wurde kin.


title: Omrop TIP: Fiel de Nacht mei Bearn Bilker

maintext:
Prate oer it libben, stil wêze fan de natuer, pikerje oer it tsjuster en dreame oer de nije dei. Omrop Fryslân presintator Bart Kingma praat yn it nachtlike onlineprogramma 'Fiel de Nacht' mei boargemaster Bearn Bilker oer syn libben en driuwfearren. Op dizze fiifde dei fan it jier is dat alles te sjen op telefyzje.
It Oerd op Amelân is it dekôr foar Bart Kingma om de nacht troch te bringen mei Bearn Bilker. Boargemaster dy't him echt boargerheit fielt, yn in gemeente dy't nochal wat minsklike drama's foar de kiezzen krigen hat. Mar ek in boargemaster dy't in soad tiid stekt yn syn passy: keningshuzen yn Europa. En in boargemaster dy't him der net foar skammet om op te fallen, mei populêre lêzingen en optredens yn de media. In boargemaster mei ambysjes dus, mar ek mei relativearring, en humor. En fertriet. Op freed 5 jannewaris om 17.15 is de ôflevering mei Bearn Bilker te sjen.
Fiel de Nacht is fan moandei 1 oan en mei freed 5 jannewaris te sjen op telefyzje. De oare gasten binne Jan Posthuma, Marijke Roskam, Rients Ritskes en Greetje Bijma. Op Omropfryslan.nl/fieldenacht is alles oer Fiel de Nacht, de gasten en de ôfleveringen te finen.


title: Reedrider Arjan Stroetinga twadde by maraton yn Grins

maintext:
Arjan Stroetinga kaam sneontejûn yn Grins by de tolfde maraton fan it seizoen as twadde oer de streek. De reedrider út Wynjewâld koe net foarkomme dat Sjoerd den Hertog der mei de winst fantroch gie. Tredde waard Simon Schouten.
By de froulju wûn Ineke Dedden. Irene Schouten einige dêr as twadde en op it tredde plak einige Iris van der Stelt.


title: Nije boargemaster Dantumadiel: net isolearje, mar gearwurkje

maintext:
De gemeente Dantumadiel moat him net isolearje, mar gearwurkje mei de omlizzende gemeenten om bygelyks de krimp ta stilstân te bringen. Dat sei de nije boargemaster Klaas Agricola tongersdeitejûn yn syn taspraak foar de ynwenners by de kennismakkingsgearkomste yn it gemeentehûs fan Dantumadiel.
Dantumadiel docht sûnt 2017 mei oan in gearwurkingsferbân mei Dongeradiel, Ferwerderadiel en Kollumerlân. Dy lêste trije gemeenten foarmje begjin jannewaris 2019 de nije gemeente Noardeast Fryslân. Dantumadiel docht op amtlik mêd oan de fúzje mei, mar bliuwt selsstannich. Dat sprekt Agricola oan, omdat je yn in lytse gemeente tichteby de minsken stean kinne.
Hy fynt wol dat goeie gearwurking mei omlizzende gemeenten nedich is. Mei-elkoar is der mear mooglik as allinnich, bygelyks om de noardeastlike regio fan Fryslân better op de kaart te setten, fynt hy. Agricola sei yn syn taspraak dat hy in boargemaster wêze wol dy't tusken de minsken stiet, net der boppe of der njonken. Hy neamde himsels 'mear in burgervader as in burgemeester',


title: "Moarns in hûs ferlern en middeis wer werom fertsjinne"

maintext:
Fan de iene op de oare dei miljonêr wurde en in dei letter wer mei lege hannen stean. Dat is de wrâld fan it digitale jild, de cryptocurrency. Dit wykein kamen 160 hannelers yn digitale munten foar it earst byinoar yn Ljouwert om oer de takomst te praten. De Fryske hannelers hawwe in soad betrouwen yn dy takomst. "It is allegear wol wat ûnwis, mar ek hiel spannend om yn dizze nije munten te hanneljen" seit ien fan de besikers. "Ik haw in spesjale app op myn telefoan, dêr't ik op sjen kin hoe't de digitale munten it dogge. En ik haw sa al moai wat jild fertsjinne."
Net benaud
It bekendste digitale jild is fansels de Bitcoin. In munt dêr't minsken in soad jild mei fertsjinne hawwe troch him goedkeap te keapjen en djoer wer fan de hân te dwaan. De ôfrûne wike gie de munt hiel hurd ûnderút, mar de wearde fleach dernei ek wer omheech. "Moarns hie ik de wearde fan in hiel hûs ferlern, mar middeis hie ik it al wer werom", sa sei ien fan de besikers. "Ik wurd dêr net benaud fan, want ik sit al wat langer yn de bitcoins dus ik wit hoe't it gean kin."
Jongste hanneler
Benammen ûnder jong folwoeksenen wurdt der hannele yn digitale munten. De jongste hanneler, dy't ôfkaam op de byienkomst fan dit wykein wie 16 jier âld. Ek hy ferwachtet reedlik jild fertsjinje te kinnen oan de cryptocurrency, ek yn minne tiden. "As de wearde no 90 persint ûnderút giet, dan soe ik der sels mear jild yn ynvestearje." De byienkomst fan dit wykein moat oer in moanne in ferfolch krije.


title: Kearslûzen troch hurde wyn ticht

maintext: Fanwege de hurde wyn dy't ferwachte wurdt, slút de provinsje in tal kearslûzen. It giet om de kearslûzen Goaiïngaryp, De Broek, De Jouwer en Lange Sleat. De slûzen wurde tiisdeitemiddei om trije oere sletten en bliuwe dat oant woansdeitemiddei trije oere. Fanwege de wynferwachting hat it KNMI koade giel ôfjûn. Foar Fryslân jildt dy fan fannacht trije oere oant moarntejûn seis oere. Der wurde yn dy perioade swiere oant hiele swiere wynstjitten ferwachte. De plysje op Skylge warskôget de bewenners dêrom los guod om har hûs hinne op te romjen of fêst te setten.